فیلۆمێلا … ئۆکتۆبەری ١٩٧٥ | ئاژانس\nHome گشتی فەرهەنگ فیلۆمێلا … ئۆکتۆبەری ١٩٧٥\non: شوبات 07, 2019 In: فەرهەنگNo Comments\nجۆیس کارۆڵ ئۆتس\nفیلۆمێلا وی وای پێ گوتم.\nفیلۆمێلا، کەنیشکەی بێ زمان.\nئەوە گاڵتە بوو، وا بیر دەکەمەوە. بەڵام نە گاڵتەیەکی جەرگبڕ.\nچونکوو من لە حزووری ویدا پێکەنیناوییانە شەرمن بووم. چونکوو، پێچەوانەی ئەوانی دی، نەمدەتوانی بیهێنمە سەر زار و پێی بڵێم ״ئەندرێ״.\nلە کۆلێژی کەتەماونت تەنیا دوو پلەی زانستیی هەبوون: مامۆستا و پرۆفیسۆر. ئەندرێ هارۆ، کە پلەکەی پرۆفیسۆر بوو، لە خۆپیشاندانەکانی دژ بە جەنگی ڤێتنام لە واشینگتن دی. سی دەستبەسەر کرابوو، هەروەتر بە ئاشکرا دەستبەرداری پلەکەی، بەرکەوتە و ماف، جیاکارییە دەستکردەکانی وەکوو ناونیشانە ئەکادیمییەکان (״تڵپە و بەرماوەی بۆرژوا خۆفووتێکەرەکان״)، بووبوو، وی سوور بوو لەسەر ئەوەی کە خوێندکارانی کەتەماونت پێی بڵێن، نەک پرۆفیسۆر، بەڵکوو مستەر.\nتیزی قوتابییە دەستەبژێرەکانی خۆی، پۆلە بچووکەکانی کردبوو تا پێی بڵێن ״ئەندرێ״.\nئەندرێ! چیتر نەمتوانی مستەر هارۆ بە ناوی یەکەمی خۆیەوە بانگ بکەم، وەک ئەوەی دەمتوانی دایکوباوکم بە ناوی یەکەمی خۆیانەوە بانگ بکەم. ئەمە بۆ من دەبووە ڕووشاندنی بنەمای دەسەڵات. بە هاوهێزیی داکیڕاندنی تەختەڕەشێک بە نینۆکەکانی پەنجەم.\n(ماوەیەکی ئێجگار دوورودرێژە بۆم مەحاڵ بووە تەنانەت دایکوباوکم بە ״دایە״ و ״بابە״ بانگ بکەم. لە ماڵ و خێزانە وشک و ڕەقەکەی ئێمەدا ئەم شێوەوشکڵانەی دەسەڵات دایمودەرهەم ״دایکە״ و ״باوکە״ بوونە. مەراقت کردووە بزانیت چۆن، وەکوو ساوایەک، توانیبووم ئەم هەموو ڕەسمییاتە پڕوپووچانە ڕێک بخەم و فێریان ببم، بەڵام بێ پێچوپەنا تەنانەت بە بیریشم نایەتەوە کە دایکوباوکمم بە هەر ناو و شتێکی ترەوە بانگ کردبی.)\nلە وۆرکشۆپی نووسینی شیعرماندا، کە تەنیا دە خوێندکار بووین، هەڵبژێردراو لە کۆی چل داخواز، کە چاوەڕوانی شتیان لێ بکرێت، زۆرێک لە کچە بێچاووڕووەکانی وەکوو دۆمینیک، ماریسا و سایبیل بە مستەر هارۆیان دەگوت ״ئەندرێ״، وەک بڵێی ئەم دەربڕینە ئاشنایە گۆکردنێکی تەواو سروشتی بوو. ئەوە سەری گەرم دەکردم– تەواو تەواو، لە ئیرەیییشدا وەخت بوو گڕم دەگرت، کە دەمبینی چۆن هاوڕێکانم بێحەیایانە خۆیان بە ڕووی مستەر هارۆدا دەنووشتاندەوە، چاوقایمانە شانیان لێ نزیک دەکردەوە تاکوو مەمکەکانیانی بۆ دەربخەن، بە مەکرەوە ڕوویان دەکرد بەملاولادا و بە تیلەی چاو حیزانە سەیریان دەکرد. سەیرم کە! حەزم لێ کە! دۆمینیک پێکەنینە لە قوڕگەوە دەرچووە نووساوە بزێوە کچانەکەی پێکەنی تا هۆشی مستەر هارۆ ڕام بکا؛ ماریسا زووزوو دەستی بە قژە درێژە زەردە کاڵەکەیدا دەهێنا و لەبەر چاوی لای دەبرد. سایبیل ڕووی خۆی گرژومۆن کرد وەختێ ڕەخنەی وۆرکشۆپ لەسەر شیعری ئەو ڕەق و زبر بوو، وەکوو منداڵێک کە فرمێسک هاتووەتە لێواری چاوانی و بابەی مەجبوورە هێوری بکاتەوە. لەوێ تەنانەت کاسرینـی نەخۆشمەشرەبی دەموچاوپان هەبوو، دوای وانەکە مستەر هارۆی بە پرسیارە پێشتر-داتاشتراوەکانی کردبووە سووچ. ״مستەر هارۆ- مەبەستم، ئە-ئەندرێ- ئەم دێڕەی ئاخیر لە شیعری ‹لیدا و قازەکە [ناونیشانی شیعرێکی ویلیام بوتڵەر ییتسـە]› یانی چی؟״ دڵم لە قێزوبێزدا تێک هەڵدەهات، ناتوانم ڕکابەریی ئەم کچانە بکەم، ناشمەوێ بیکەم.\nلە عەشقی لە دوورەوە، زۆر شت لە ژیان دەبێ دابهێنرێ. لە عەشقی لە دوورەوە، فێری فێڵە بەپێچوپەناکان دەبیت.\nتەنانەت بۆ زۆر نزیکبوونەوەیش، دوو-سێ قەدەم لە ئەندرێ هارۆ، من دوور لە وی دەوەستام. من، گیلیان براوەر، کەسێک کە دەیتوانی ڕێکوپێک و ئاقڵانە لە وانەکانی ترمدا قسە بکا، ئەم پیاوە لە قسە و زمانی خستبوو. نەمدەتوانی بە ئاشکرا چاوی لێ ببڕم وەک ئەوەی لە دوایین وانەی کۆرسی بەهاری پێشوودا چاوم لێ بڕیبوو، ئەمما بەجۆشوخرۆشەوە ئاگام لێی بوو، لە هەر دەربڕینێکی وردەکاری وی، هەر لێدوانێک، لە ماوەی نەوەت خولەکی وۆرکشۆپەکەمان؛ هەندێ جار بە دەگمەن ئەو شتانەی لە لایەن ئەوانی ترەوە دەگوترا دەمبیستن، یاخۆ هەر ڕەخنەیەک، دانا یان نادان، کە ئاراستەی شیعری من دەکرا. (لە تەمەنی پانزەساڵیمەوە من شیعرم نووسیوە. بە لای منەوە، شیعر ئاڵنگارییەکەی زەخم و شکڵی بوو: نەک بۆ گوزارشتکردن لە ״خۆم״ بەڵکوو بۆ خوڵقاندنی شیعرێک بەرهەمهاتوو لە پەیڤگەلی هونەریی بەکەینوبەین، نائاسایی.) هەندێ جار چاوانم ناکاو پڕ دەبوون لە فرمێسک. من ئەوەندە دڵخۆشم دڵم ڕەنگە شەق ببا.\nدەسا بۆ؟ ئەندرێ هارۆ ״قۆز״ نەبوو: پێستی تا ڕادەیەک درشت بوو، دەموچاوی باریک و درێژکۆلە. چاوانی کاریگەرترین ئادگاری ئەو بوون، چاوانێکی تیژ و جەرگبڕ، سەوزی کاڵی گەش، وا دەیاندا بە چاوەوە وەک بڵێی لە تاریکیدا دەدرەوشێنەوە؛ بەڵام پەڵەخوێنێکی گچکە لە تەنیشتی ڕەنگێنەی چاوی ڕاستییەوە بوو. وی چەماوە، باریکەلە، بێپشوو بوو. نزیکایەتییەکی لەگەڵ فێرێت [ئاژەڵێکی چکۆلەی لەڕی درێژکۆلەیە ڕاوی کەروێشک دەکا] هەبوو، ئاژەڵێکی بێئارام و بەژانی شتگلدەرەوە. ڕیشە دەمخاکەنازییەکەی جاروبار ناڕێکوپێک و شانەنەکراو بوو، قژە تا ڕادەیەک درێژە قاوەیییە سپیباوەکەی زۆر جاران چەور بوو و لە شێوەی سەبەتە بەسەر دەموچاویدا دادەکەوت. ددانەکانی خواروخێچ بوون و وەکوو قامکە بێقەرارەکانی، ڕەنگی نیکۆتینیان گرتبوو. لە ژوورە چکۆلەکەی سیمینارماندا وی جگەرەی چرووتی دروستکراوی ئەڵمانی دەکێشا، کە بۆنێکی تیژی لێوە دەردەچوو، چون سووتانی بێگڕی کۆتەرەی گوڵەگەنمەشامی؛ بێئاگایانە، سوتووی جگەرەکەی دەکەوتە سەر مێز و ئەرزەکە. (زۆرینەی پۆلەکە جگەرەیان دەکێشا. ئەمە ساڵی ١٩٧٥ بوو. تەنانەت کاسرینیش، کە کێشەی هەناسە و سییەکانی هەبوو و سایبیل، کە باوکی بە هۆی جگەرەکێشانەوە بە شێرپەنجەی سی مردبوو. دۆمینیک و ماریسا هەردووک سەماکار بوون، کەچی هەر کۆڵیان لە جگەرەکێشان نەدابوو. دەتانەوێ ددانی پێدا بنێم، ئاخۆ منیش حەزم لێ بووە جگەرە بکێشم؟ جگەرەکێشان بە لای منەوە خەوشدار و لەخشتەبەر دەکەوتەوە. مەیلم لەو بڕوابەخۆبوونە بوو کە دۆمینیک و ماریسا پاکەتە جگەرە و چەرخەکانیان لە جانتا دەستییەکانیان دەردەهێنا و لەسەر مێزەکانیان دادەنا. مەیلم لەوە بوو کە چۆنچۆنی جگەرەکێشەکان جگەرەیان پێشکەشی یەکتر دەکرد، یاخود لەبەر یەکتر دەپاڕانەوە؛ دڵم لە تاو ئیرەییی سۆمای نێو چاوانی ماریسا کونکون بووبوو، قژی ئاوریشمینی بەسەر دەموچاودا پەخشان بوو، لەو کاتەی نەختێ خۆی دەچەماندەوە تا دەکەوتە باری تەقسی ئیرۆتیکیی لەمسی جگەرەکەی، لەنێو لێوە سووراوکراوەکانیدا گیری دەدا، بۆ داگیرساندنی بە چەرخەکەی مستەر هارۆ، ڕاستییەکەی لە تاو ئەو بوێرییەی، کە هەردوو دەستە چکۆلانەکەی خۆی لە دەوری دەستە قامکزلەکانی وی وەکوو کووپ دەئاڵقان و خۆشمەزانە هەڵی دەمژی. ״ئەندرێ، سوپاس!״ مەیلم لە جگەرەکێشەکان بوو بەڵام نەمدەتوانی چاویان لێ بکەم؛ جگەرەکێشان چاوانمی دەچووزاندەوە، بە کۆخەکۆخی دەخستم. من منداڵێک بووم گەمەم بە ئەسپابی گەمەی گەوران دەکرد.)\nئەندرێ هارۆ زۆربڵێ بوو، دڵبەر. دلۆڤان بوو، هەروەتر بەفیزوهەوا. دایمودەرهەم قسەی پێ دەبڕین، تەنانەت لەو کاتەشی کە هانی دەداین ״بە ئەقڵی خۆتان قسە بکەن- ئەگەرنا کەسێکی تر لە بری ئێوە قسە دەکا.״ وەختێ قسەی دەکرد قاچی ئەرزی نەدەگرت، ئارەقیشی دەکردەوە؛ دەموچاوە ئارەقە تێدا هەڵقوڵاوەکەی دەسڕی، ژێر لووتیشی، بە قەراخی لەپی دەستی؛ بۆنی ئارەقەیەکی تەواو نێرینانەی دەردەدا، وەکوو ئەسپێکی چەمووش. پێچەوانەی پرۆفیسۆرەکانی ترمان کە یان لە ماوەی وانەکەدا هەر لەسەر کورسییەکانیان دەمانەوە یانیش لە پشتەوەی مێزی ستەیجەکە ڕەقوزەپ ڕادەوەستان، مستەر هارۆ هەمیشە غارغارێنی بوو وەختێ بیرۆکەیەک کاری لێ دەکرد. بە گشت لایەکدا هاتوچۆی بوو، دەستی ڕادەوەشاند، بەوپەڕی وزەوە قسەی دەکرد، دڵۆپی ئارەقە لەسەر دەموچاوی بریقەی دەدا. چاوانی وی چاوانی مەی مەیلان دەکرد.\nلە کەتەماونت باوەڕ بەوە هێنرابوو کە ئەندرێ هارۆ ״هەمووشتێک״ی دەزانی. ئەمەش واتە، ئەندرێ هارۆ هەموو شتێکی دەزانی کە شایانی زانین بوون. قسە نەستەقەکانی نیتچە، بە دەنگێکی پچڕپچڕ دەهاتنە دەر: ״ئەوەی لە عەشق دەکەوێتەوە هەمیشە لەودیو چاکە و خراپەوە ڕوو دەدا״؛ ״دیاردەی ئەخلاقی بوونی نییە، تەنیا لێکدانەوەی ئەخلاقییانەی دیاردە هەیە.״ ئەو کۆپلانەی لە شیعری بلەیک، شیللی، ویتمان، ییتس و لاورێنس دەیخوێندنەوە، بە دڵگەرمی و پەرۆشییەکی وەهاوە دەیخوێندنەوە کە تۆ تێدەگەیشتیت شیعر شایانی ئەوەیە بۆی بمریت. (لەگەڵ ئەوەیشدا مستەر هارۆ بۆ خۆی شاعیر نەبوو، دیار بوو. مەراقمان کردبوو بزانین بۆ.)\nمستەر هارۆ هەڕەمەکی پۆشاکی دەپۆشی، کەچی هێشتایش هەر پۆزی لێ دەدا. پانتۆڵی کابۆ و چاکەتی کشمیریی تەنکی لەبەر دەکرد، لەگەڵ بلووزی خاکیڕەنگی بەدەستچنراو. تیشێرتی ڕەشی وەهای لەبەر دەکرد کە فیتی ناوقەدە باریک، ماسوولکە توندتۆڵەکانی بوو؛ قایشی چەرمی بە ئاوزونەیەکی زیویی گەورەی وەهاوە دەبەست کە سەرنجی دیترانی بۆ لای ناوقەدە ناسروشتییە باریکەلەکەی خۆی ڕادەکێشا. پێڵاوی خۆشداکەن، پووتی شاخەوانیی لە پێ دەکرد. لە کەشوهەوای گەرمدا، نەعل. تەنیا لە ڕۆژە خۆشەکانی هاویندا چاویلکەی هەتاویی چێوەخڕی لە چاو دەکرد، وەک بڵێی ئەزیەتی چاوانی دەدا تیرێژ.\nجاروبار خۆشمەشرەبییەکەی وی ڕەق و بەزەبر دەبوو (دێڕی ناو شیعرەکانی ئێمەی دەردەهێنا تا لاوازی و کەموکورتییەکانیان دەربخا) بەڵام هەرگیز کیناوی و قینلەدڵ نەبوو. ئەگەرچی چاوانمان دەسڕی، ئەگەرچی گازمان لە لێومان دەگرت تا نەدەینە گریان، کەچی مەراییشمان دەکرد.\nوی خەمیەتی. وی بیر لە من دەکاتەوە. من بۆ وی مانا و مەقامم هەیە.\nئەو دوانیوەڕۆیە ناکاو ڕووی بە لای مندا وەرچەرخاند.\n״ئەی تۆ، فیلۆمێلا: چیت هەیە بۆ گوتن؟ وا سەعاتێک دەبێ تۆ لوغزاوییانە بێدەنگیت.״\nفیلۆمێلا! هەموان لە سیمینارەکەدا دایانە قاقای پێکەنین.\nئێمە خەریکی خوێندنەوەی چەند بەشێکی هەڵبژێردراو بووین لە مەسخـی ئۆڤید. فیلۆمێلا یەکێک بوو لە پاکیزە وەحشییانە ئیبادەکراوەکانی ئۆڤید کە- بە مانای وشە- زمانی لە دەست دابوو، لە کۆتایییشدا چووبووە کەوڵی باڵندەوە. ئەوە گەپی مستەر هارۆ بوو تا بەم ناوەوە بانگم بکا، ئەگەرچی تۆزێک هەراسانکەریش بوو. فیلۆمێلا بە دەست چارەنووسێکی تۆقێنەرەوە ناڵاندبووی و ڕاستییەکەی هیچ شۆخی و گاڵتەیەک لە بارەی ئەو هەقیقەتەی، کە بێدەنگ و بێزمان بووبوو، لە ئارادا نەبوو.\nکەچی هێشتا، پێکەنیم. لەگەڵ ئەوانی تر پێکەنیم. خۆم کۆ کردەوە شتێکی ژیرانەی قایلکەر لە وەڵامی پرسیارەکەی مستەر هارۆدا بڵێم، بەڵام دەموچاوم دەگڕا وەک بڵێی شەقازللەم خواردبێ.\nوەک بڵێی بە دەستی ئەندرێ هارۆ شەقازللەم خواردبێ.\n״بینیت؟ فیلۆمێلا وەختێ حەز بکا دەتوانێ بەدەموپل بێ. وەختێ زۆری لێ بکرێ.״ مستەر هارۆ تەقریبەن ساردوسڕ قسەی کرد، دەستی بەنێو ڕیشە کورت و ئەستوورەکەیدا ماشاند.\nئەم جارەیان، پێکەنین لە ژووری سیمینارەکەدا نەختێک ناڕەحەت بوو.\nبێگومان، ئەوە شۆخی بوو. گەپێکی لۆمەکەرانە بوو بۆ گیلیان، کە بێدەنگانە دانیشتبوو، لە کاتێکدا ئەوانی تر خۆیان هەڵدابووە ناو مەسەلەکەوە و قسەیان کردبوو. لە وۆرکشۆپێکی بچووکدا، هەر خوێندکارێک کە بەبێ نوتق و بێدەنگ دابنیشێ ئەوە کەسێکی وەڕسکەرە لای مامۆستاکەی، ئنجا بۆچ قسەوباسەکانی لەگەڵ ئەوانی تردا بەش ناکا. ناکرێ مستەر هارۆ هیچ بیرۆکەیەکی لەو بارەوە هەبووبێ (دەکرێ هەیبووبێ؟) چۆن شێتوشەیدای بووم؛ چۆن وەهم و خەیاڵپڵاوییەکم لە بارەی وییەوە بۆ خۆم دروست کردبوو، بەس لای خۆم؛ چۆن، لە حزووری ویدا، بە دەگمەن قسەم دەکرد چونکوو هیچ کام لە پەیڤەکانم بەشی قسەی نەدەکرد، کە پێی بڵێی قسە. ئەگەر مستەر هارۆ لە نزیکیی خۆیشییەوە لە من هەستی بە شڵەژانم کردبێ، ئەوەندە بە هەیبەت و شانوشکۆ بوو کە هیچ ئاماژەیەک بە دەستەوە نەدا.\nلەسەر هەندێک لە شیعرە تازەکانم بە دەستخەتێکی ناشیرین و شپڵاخ نووسی، دەبێ زیاتر قسەکەر بیت لە پۆلدا!\nئێستا، وی بە ״فیلۆمێلا״ گاڵتەی پێ دەکردم و شڕوشیتاڵی دەردەهێنام. ساتێکی سەیر و پەشێو بوو. چونکوو لە دەنگە زبر، گڕەکەی مستەر هارۆ کە لە دەستپێداهێنان دەچوو، ״فیلۆمێلا״ خۆشئاواز و تەلیسماوی بوو، پەیڤێکی دلۆڤانانە.\nتەریق کرابوومەوە، هەروەتر شڵەژاو. هیچ کەسی تر لە وۆرکشۆپەکەدا هێندە تەنیا و تەرا نەکرابوو.\n״فیلۆمێلا. دوای وانەکە وەرە بۆ لام، ئێ؟״\nنووسینگەکەی مستەر هارۆ لە نهۆمی دووەمی بینای چوارچێوەداری بەشەمرۆیییەکان بوو، ژوورێکی میچ-بڵند تەک دیواری دەبەکردوو و پەنجەرەی بەرز، تەنگەبەر، کۆنباو. پێشنیازی کورسییەک بێنە بۆ خۆتی بۆ کردم، بۆ تەنیشت مێزەکەی، بیری خۆمم هێنایەوە چۆن نە دەمێکی زۆر لەمەوبەر گڕتێبەردەرێکی نەناسراو بە شڕەپەڕۆ ئاگری هەڵایساندبوو لەژێر پەنجەرەکەی مستەر هارۆوە. ئاخۆ تەنیا هەر ویستبووی ئاگرێک بکاتەوە، یاخۆ بە ئەنقەست؟ بۆ سەرنجڕاکێشانی پیاوەکە. بۆ هۆشیارکردنەوەی وی لەوەی مەترسییەک لە ئارادا بوو.\nمستەر هارۆ بێ پێچوپەنا قسەی کرد ״گیلیان، ئاواتەخوازم حاڵی حازر تەریقم نەکردبیتەوە. من باوەڕم وایە، فیلۆمێلا فیگەرێکی تراژیدی بوو.״\nمن گوتم، ״لانیکەم، ئەو نەمرد. زیندوو مایەوە.״\n״وەک باڵندەیەک بە پەڕی ژێرسنگی ‹بەخوێن-ڕەنگکراو›ـەوە.״\nمستەر هارۆ ئەمەی گوت، پێکەنی. بۆچی ئەو شتە پێکەنیناوی بوو؟\nبینیم کە وا خۆیشم پێدەکەنیم. دڵم بە زرموکوتێکی قورس کەوتبوو، بە زەحمەت هەناسەم بۆ دەدرا.\nهەر یەک لەوانی تری وۆرکشۆپەکە لەگەڵ مستەر هارۆ قسەیان کردبوو لە نووسینەگەی وی، زیاتر لە جارێک. هەندێ جار، کچگەل لە دەرەوەڕا و دەنێو ڕاڕاوەکەدا ڕیز دەبوون، هەندێکیان لەسەر تەختی ئەرزەکە دادەنیشتن؛ مستەر هارۆ چەندان خوێندکاری دیکەی، لە پۆلەکانی تر، لە دەرسی مۆدێرنیزمی سەدەی بیستەم هەبوو. کەچی هێشتا من نەموێرابوو پێ بخەمە ژوورەکەیەوە. نزیکیی پیاوەکە تەقریبەن بە لای منەوە تۆقێنەرانە بوو. لەو ترس و بیمەدا بووم کە ڕەنگە لە نیگامدا بیبینێ کە چەندە شێتوشەیدای ویم. گرژومۆن بووم، بە خۆڕەقکردنەوە دانیشتبووم؛ چاوم بڕیبووە مێزە هەڵڕژاو و هەڵپژاوەکەی مستەر هارۆ، لە کاتێکدا باسی ئۆڤید و ״ئەفسانەکانی مەسخبوون״ی دەکرد. سەر مێزەکەی بە کاغەز و کتێب داپۆشرابوو؛ کۆپییەک لە گۆڤاری ڕۆڵینگ ستۆن بە وێنەیەکی میک جاگەر [گۆرانیبێژ و یەکێک لە دامەزرێنەرانی گۆڤارەکە] لە ڕووبەرگەکەیدا لەسەر مێزەکەی بوو؛ ئامێرێکی تایپکردنی دەستییشی لێ بوو، هەروەتر گڵۆپێکی درێژکۆلەی ملچەماوەیش. دیوارەکان گشتی ڕەفەی کتێب و ڕەفەی کتێبەکانیش بە زۆر تێپەستێنراو بوون. ئەو شتانەی لە نزیکەوە هەبوون؛ پەروازێکی دوو قەدەم بەرزی پەنجەرەیەک، فیگەرێکی دارینەی هەڵکۆڵدراو، بە ئاشکرا یەکێک لەوانەی دۆرکاس: کیژۆڵەیەکی هەراش بوو، تەقریبەن لەو دانەیە دەچوو کە من لە پێشانگەکەی بەهاری پێشوودا زۆرم ڕق لێی بوو، لەگەڵ ناوچەوانێکی خواروخێچ، چاوانێکی چکۆلەی بۆش، جووتێ تۆزەمەمک و سێبەنەیەکی تەسکوترووسک، ورگێکی لەڕ، جووتێ قۆڵ و لاقی باریک. جووتێ پێی درێژ. قوزی کیژۆڵەکە نەرم و بێتووکەبەر بوو، وەکوو قژی؛ گەڵوقوزی بە تڵیشوقڵیشی جوانی دەنێو داردا دەرخرابوون. ئەم جارەیان، بینیم کیژۆڵەکە کەمتر وەڕسکەرە. ئەگەر لە نزیکەوە سەیرت بکردایە دەتتوانی شتێکی چون مەکربازی و هەوەسبازی لە دەموچاویدا ببینیت. بەبێ ناسینم داوەریم لەسەر مەکە. خوشکی من!\n״ژنەکەم دەڵێ ماوەیەکی کەم لەمەوبەر شوێنی کەوتوویت. لە گوندەکەدا.״\nئەم قسەیە زۆری داچڵەکاندم، نەمتوانی هیچ قسەیەک بکەم. زەق چاوم بڕییە مستەر هارۆ، تووش بووبووم. پەڵەی خوێنە گچکەکە سەر گلێنەی چاوی کەوت.\n״بێگومان، دۆرکاس شت گەورە دەکا. ئەو ژنێکی دراماتیکییە. ئەگەر بتخاتە تۆڕی خەیاڵاتەکانییەوە تۆیش دەبیتە کەسێک شتەکان زۆر گەورە بکەیت.״\nئەمە واتای چی بوو؟ بە ناڕەحەت زەردەخەنەیەکم کرد. زمانم تەتەڵەی کرد، ״من… شوێن ژنەکەت نەکەوتبووم، مستەر هارۆ. من لە ڕێگە بووم بەرەو نووسینگەی پۆستە…״ درۆکە دەموچاومی گڕ دا. ئەمما ئەندرێ هارۆ وا دیار بوو کە بە درۆکە قایل بوو. ئەوەی نەدەچووە عەقڵەوە ئەوە بوو، وی نیگەرانی حاڵی ناحاڵی سوورهەڵگەڕان و بە-زمان-تەتەڵەکردنەوە-دانپیانانی یەک لە کچەخوێندکارەکانی پۆلی شیعری خۆی بووبوو.\nئەوەی نەدەچووە عەقڵەوە ئەوە بوو وی نیگەرانی تەقینەوەی فرمێسک بوو.\nبە دەنگێکی نیانەوە گوتی، وەک ئەوەی منداڵێک هێور بکاتەوە، ״دڵنیام. ئەوە هەموان دەیزانن، دۆرکاس شت گەورە دەکا.״\nمستەر هارۆ قسەوباسەکەمانی گۆڕی بۆ باسی وۆرکشۆپەکە. ئەو شیعرانەی خوێندبووماننەوە، لەناویشیاندا ئۆڤید و شیعری من. جگەرەیەکی تری چرووتی ئەڵمانی داگیرساند، ئنجا دووکەڵەکەی بە دوو ڕەوگەی باریکدا کردە دەرەوە. ژێر چاوانی چرچ بووبوون وەک ئەوەی نیمچەنووقاو چاوی بڕیبێتە خۆر و ددانی بڕەری لای ڕاستی بەدەر کەوتبوو. پاش وۆرکشۆپی دووسەعاتیی چڕوپڕ وا دیار بوو تەواوتەواو شەکەت بووبێ، بەڵام بێئۆقرە.\n״گیلیان. تۆ هیچ پرسیارێکت هەیە؟ وا دەزانم هەتە.״\nئابڵەق ئابڵەقێ چاوم تێ بڕی.\nبێجگە لە: دەمویست بزانم بۆچی لە مەسخـی ئۆڤیددا بەختەوەریی مرۆڤ تەنیا ئەو کاتە کاری کردە بوو، کە بچێتە کەوڵی شتێکی تری بێجگە لە مرۆڤەوە؟ ״گشت ئەو شتانەی ڕزگاریان دەکا، وەکوو فیلۆمێلا، ئەوەیە بگۆڕێن بۆ باڵندەکان، جانەوەران… بۆچی ناتوانن وەکوو مرۆڤ بمێننەوە؟״\nپرسیارەکەم بە ئەگەری زۆر مستەر هارۆی داچڵەکاندبوو، کە بۆ ماوەیەکی کەم کەوتە بیرکردنەوەیەکی قووڵ، مژدان لە جگەرە چرووتەکەی. پاشان گوتی، ״ئەوە حوکمی ئۆڤیدە لە مەڕ مرۆڤ.״ لە مرۆڤایەتیدا شتێک نییە بە ناوی بەختەوەری، مرۆڤ تەنیاوتەنیا لە هەڵاتندایە لە شەڕوهەڵا. دنیای قەدیم بێ ئازار و لەزەت بوو، یان دەشێ بڵێی دنیایەکی سەگی بوو. ئیمانیان بە هیچ شتێک نەبوو وەک تاکی مەسیحی، کە ئیمانی بە ڕزگاری هەیە. خواکانیان وەکوو منداڵانی زۆر زلبوو، تووڕەوتڕۆ و قینلەدڵ بوون.\n״بەڵام… بەڕاستی، هیچکام لە خواکان بوونیان نەبوو. ئەوان ئیمانیان پێیان نەبوو، هەیانبوو؟ بەڕاستی؟״\n״خواکان بەکەڵ بوون. وەسواس. برسی و چڵێس. سا بەڵێ، ئەوان ئیمانیان بەم خوایانە هەبوو. ئەوان لەوان تۆقیبوون.״\nمستەر هارۆ چاوی بەنێو چەندان شیعری ڕێکوپێک-تایپکراومدا خشاند. شیعرەکان بە وردودرشتی سۆنێتگەلی پیترارکی بوون [سۆنێتی پیترارکی؛ سۆنێتێکە تایبەت نییە بە فرانچیسکۆ پێترارکـی شاعیری ئیتالیایی، بەڵکوو هیی شاعیرانی دەورانی ڕێنیسانسە، بەڵام خەتی سەروای سۆنێتی پیترارکی زۆر ئاسانتر گونجاوە لەو زمانەدا. سۆنێتەکە چواردە دێڕە و بەشی یەکەمی هەشت خشتەکییە و بەشی دووەمیشی شەش.] لە وۆرکشۆپەکەدا شاعیرانی تر ڕێزێکی زۆریان پیشان دا و کەمێکیش ڕەخنەیان گرت؛ مستەر هارۆ بۆ خۆی سۆنێتەکانی زۆر پەسن دا و بەرز نرخاندنی، یەک دانەشیانی بە دەنگی بڵند خوێندەوە. بەڵام ئێستا، بۆ پەرێشانی و بێتاقەتیی من، وا دیار بوو زۆر سەرسام نەبوو. ״گیلیان، لە ڕووی هونەرییەوە، شیعری تۆ هەمیشە جوان و سەرسامکەرە، بەڵام…״-وەک بڵێی ناخودئاگایانە دەستێکی درێژ کرد تا بە پەنجەکانی لەمسی مەچەکم بکا، بۆ دڵخۆشیی من، دڵدانەوە- ״… نەخوڵقاو. وەک ئەوەی پەپوولەیەکت لە قەفەسێکدا گیر دابێ و هەموو هەوڵ و توانای خۆتت لە سازکردنی شووڵەکانی قەفەسەکەدا بە خەرج دابێ و پەپوولەکە باڵەکانی خۆی لە یەک دەدا تا لە قەفەسەکە نەجاتی ببێ و تۆیش لە بینینی ئەو دیمەنەدا شکستت خواردبێ.״\nدەمزانی. دەمزانی ئەمە ئاوها بوو. گازم لە لێوم گرت، هەوڵم دا نەهێڵم فرمێسکەکانم بەسەر کوڵمەکانمدا بڕژێن.\nبە نەرمی، مستەر هارۆ مەچەکی گوشیم.\nوی زۆر شتی تری هەبوو بۆ قسەکردن بەڵام کەسێک لە پشت منەوە بە سووکی دەرگەکەی کوتی. دیم کە چۆن دەموچاوی گۆڕا و بێتاقەتی و بێزارییش لە سەروسیمایدا. خوێندکارێکی بەتەمەن، لە من گەورەتر بوو، بە ناوی میشێل، قولدرێژ و هەناسەسوار، لەناو دەرگەکەدا ڕاوەستابوو و چاوی لە ئێمە بڕیبوو. من زۆر کەم میشێلم دەناسی، کە کچێکی جوان بەڵام پێست-هەڵبزڕکاو بوو، زۆر بەهرەمەند، لە پەنا ئەوانەیشدا ناوبانگی بەوە ڕۆیشتبوو کە ئالوودەیە. ״بەڵێ، میشێل؟ چیت دەوێ؟״\n״بینینی تۆ، ئەندرێ. کارێکی گرنگە.״\n״وادەی چاوپێکەوتنمان دانابوو؟״\n״بەڵێ وادەی چاوپێکەوتنمان دانابوو.״\nمیشێل وەها تووڕە قسەی کرد وەک ئەوەی بڵێ نەخێر وادەی چاوپێکەوتنمان دانەنابوو بەڵام وا لێرەم. بێخوڵق هاتە ناو نووسینگەکەی مستەر هارۆوە. جگەرەی دەکێشا. هەر زۆر کەم چاوی لە من بڕی. داوای ڕووخستەم کرد و ڕۆیشتم.\nلە قەراغی یاریگەکەوە ڕام کرد. لە زەردەپەڕدا بەسەر خاکە ئیسفەنجییەکەدا ڕام کرد. تیپەکانی دووگۆڵی لەوێ نەمابوون، هەوا ساز و سارد بوو. ڕام دەکرد و شەقم لە پاژنەکانی پێم هەڵدەدا چون بەچکەئەسپێکی شێتۆکە. لە قوتابخانەی ئامادەیی جیمناستیکباز بووم، بەڵام لە کەوتنێکدا پشتمم بریندار کرد. ڕاهێنەرەکەم پاڵی، پاڵی، پاڵی پێوە نام. من پاڵم، پاڵ، پاڵم بە خۆمەوە نابوو. قسەوباسی ئەوە هەبوو– بۆ ماوەیەک- کە دەشێ ببمە ״یاریزانێکی ئۆڵیمپیکی״. باوکم، کە زۆربەی جاران بە هۆی بازرگانییەوە لە ماڵ دوور بوو، جەختی لەوە دەکردەوە کە دێت و لە هەندێ لە یارییەکانمدا ئامادە دەبێ؛ ئەو شانازیی بە منەوە دەکرد، یان بەهەرحاڵ شانازیی دەکرد وەختێ یارییەکانم دەبردنەوە. بەڵام من مەجبوور بووم واز لە جیمناستیک بهێنم. من بۆ یاریی دووگۆڵی، هۆکیی سەرچیمەن، باسکە هەر زۆر ئێسکبچووک بووم. کچە شەڕانی و بەهەڵمەتەکانی تر دەیانکردم بەژێرەوە. ڕقم لە پێشبڕکێ بوو، ئێستا ئیتر. دەمەوبەیانیان یان زۆر جاران دەمەوئێواران بە تەنیا ڕام دەکرد بۆ ئەوەی بە قووڵی هەناسە هەڵمژم، بۆ ئەوەی دڵم بخەمە پەلەپەل، بۆ ئەوەی هەندێ ئازاری کەمی تامدار بە خۆم بچێژم. لە ڕووی هونەرییەوە جوان سەرسامکەرە بەڵام… نەخوڵقاو. بەنێو توولەڕێی پیسی نێو دارستانەکەدا ڕام کرد. بە پەنا کەتەماونت کریک (ئەو جێیەی شوێنی دۆرکاس کەوتبووم) ڕام کرد. بۆنی گەڵا دەرزیلەیییەکانی سنەوبەر! ئێجگار تیژ، فرمێسک لە چاوانمدا هەڵقوڵان و بەسەر کوڵمەکانمدا داکەوتن. نەخوڵقاو! بێگومان ئەو قسەیە ڕاست بوو. لە وۆرکشۆپەکانماندا ناسرام، وەختێ ئەوانی تر بە کورتی شتی خۆیانیان پێشکەش کرد، تا ڕادەیەک پیاهەڵدانی دەستەپاچەیی بوو، کە ئەمەیش هەر وا بوو. زانیبووم کە ئەندرێ هارۆ هەر بەڕاستی سەرسام نەبووبوو. خۆمم بە کەسێکی فەشەلهاوردوو زانی. فەشەلەکە وەک کەوتن بوو لەسەر بەربەستەکەوە، کەوتنێکی هەڵەشەیییانە بۆ سەر ڕایەخەکە، پشتم جەڕ درا، خۆشبەحاڵم پشتم شکابوو. بزەبت ڕێک ئەو شتەی شیاوی تۆیە.\nهێشتایش، هەست بە لەمسی دەستی لەسەر مەچەکم دەکەم.\nئەو شەوە بە دانانی قۆڵم لە لای سەرمەوە لەسەر پشتییەکە خەوتم. دەموچاوم ڕوو لە مەچەکم. خەونم بە پیاوە دەموچاو شەوقدارە دلۆڤانەکەوە دیبوو، ئەو لەمسەی کە، ئەگەرچی نەرم بوو، ئەگەرچی بە هیچ جۆرێ سێکسی یاخود تاڵانی نەبوو، کەچی بە خۆشییەوە وردەوردە بە جەستەمدا بڵاو دەبووەوە.\nسەرنج: ئەوەی دەیخوێننەوە بەشێکە لە ڕۆمانی «جانەوەران» لە نووسینی ئۆتس، کە هەژار عوسمان وەری گێڕاوە و ناوەندی هەرمان بەم نزیکانە بڵاوی دەکاتەوە.\nوته‌بێژى كۆمه‌ڵى ئیسلامى: یه‌كێتیى و یه‌كگرتوو ناچنه ژێر بارى دوورخستنه‌وه‌ى ئێمه و گۆڕان له سه‌رۆكایه‌تیى په‌رله‌مان


بە وێنە.. خۆپیشاندەران چوونەسەر كۆنسوڵخانەی ئێران لە كەربەلا – تۆڕی میدیایی خەڵک\nبە وێنە.. خۆپیشاندەران چوونەسەر كۆنسوڵخانەی ئێران لە كەربەلا\nنێروەیی: لە دوای ڕیفراندۆمەوە 1900 تیرۆریست لە هەولێرەوە ڕادەستی بەغدا كراونەتەوە\nپارێزگاری هەولێر زنجیرە سەردانێك بۆ لای حزبە سیاسییەكان ئەنجام دەدات\nوێنە و زانیاری دەربارەی ڕووداوەكەی ئەمڕۆی هەولێر\n2019/11/04 - 9:23 AM\nشەوی ڕابردوو سەدان خۆپیشاندەر لە كەربەلا چوونەسەر كۆنسوڵخانەی ئێران لەو شارە و توانیان ئاڵای عیراق لەسەر بەشێكی هەڵبكەن، بەڵام لەلایەن هێزە ئەمنییەكانەوە ڕێگریان لێكرا كۆنتڕۆڵی بكەن.\nمیدیاكانی عیراق بڵاویانكردەوە، خۆپیشاندەران نەیانتوانیووە بچنە نێو بینای كۆنسوڵخانەكەوە، بەڵام لەسەر دیواری كۆنسوڵخانەكە ئاڵای عیراقیان هەڵكردووە.\nماوەی دوو هەفتەیە خۆپیشاندانی فراوان لە بەغدا و شارەكانی باشووری عیراق بۆ هەلی كار، دەستلەكاركێشانەوەی حكومەت و خزمەتگوزاری بەڕێوەدەچێت.\nتوندوتیژی دژی خۆپیشاندەرانخۆپیشاندەركەربەلا\nڕۆژئاوا: هێرشكرایە سەر هێزە ئەمریكاییەكان\nتەندروستی عیراق: 15 حاڵەتی نوێی تووشبوون بە ڤایرۆسی كۆرۆنا تۆمار كران\nتەندروستی عیراق: 15 حاڵەتی نوێی تووشبوون بە ڤایرۆسی كۆرۆنا تۆماركران\nوەزارەتی تەندروستی عیراق: 10 حاڵەتی نوێی تووشبوون بە ڤایرۆسی كۆرۆنا تۆماركرا\nوەزارەتی تەندروستی عیراق: هەشت حاڵەتی نوێی تووشبوون بە ڤایرۆسی كۆرۆنا تۆماركران\n2020/05/27 - 10:29 AM\nپارێزگایەكی دیكەی عیراق ڕێوشوێنەكانی بەرەنگاربوونەوەی كۆرۆنا تونددەكاتەوە و لە كەركوكیش سێ حاڵەتی تووشبوون تۆمار كران.\nئەمڕۆ چوار شەممە عەممار جەبر پارێزگاری سەڵاحەدین بڕیاری دا ڕێوشوێنەكانی بەرنگاربوونەوەی كۆرۆنا توندبكرێنەوە و هاتووچۆی نێوان ناوخۆ و نێوان شارۆچكە و شارەدێكانی سنووری پارێزگاكە، هەروەها هاتن و چوون لەگەڵ پارێزگاكانی دیكە قەدەغە بكرێن.\nڕاشیگەیاند هەر هاووڵاتییەك بە بێ دەمامك لە ماڵەكەی بچێتە دەرەوە سزا دەدرێت.\nهۆكاری توندكردنی ڕێكارە خۆپارێزییەكانی سەڵاحەدین بۆ زیادبوونی ژمارەی تووشبووانی كۆرۆنا لە بەغدا دەگەڕێتەوە كە بەشێوەیەكی مەترسیدار تەشەنەی كردووە.\nلەلایەكی دیكەشەوە درەنگانێكی شەوی ڕابردوو فەرمانگەی تەندروستی كەركوك تووشبوونی سێ كەسی دیكەی بە كۆرۆنا ڕاگەیاند.\n2020/05/27 - 9:54 AM\nوتەبێژی فەرماندەی هێزە چەكدارەكان ڕەتیدەكاتەوە ڕێكخراوی تیرۆریستی داعش مەترسی لەسەر عیراق دروست كردبێت.\nئەمڕۆ چوار شەممە، عەمید یەحیا ڕەسول وتەبێژی مستەفا كازمی فەرماندەی گشتی هێزە چەكدارەكان ڕایگەیاند داعش وەكو پێشوو هەڕەشەی لەسەر عیراق دروست نەكردووە و شانە نووستووەكانیشی بەرەو لەناوچوون دەچن، بۆیە ناتوانێت هەڕەشە لەسەر شار و هاووڵاتییانمان دروست بكات.\nلەگەڵ ئەوەشدا ڕوونیكردەوە كە هێزە ئەمنییەكانی عیراق ناوبەناو بە پشتبەستن بە زانیاری هەواڵگری، ئۆپەراسیۆن بۆ سەر حەشارگەكانی تیرۆریستان ئەنجام دەدەن.\nلێدوانی لێپرسراوە سەربازییەكەی عیراق لە كاتێكدایە كە ماوەیەكە چالاكییەكانی داعش لە زۆرناوچەی باكور، ناوەڕاست و ڕۆژئاوای عیراق پەرەیانسەندووە و بەمدواییەش فیلمێكی دەربارەی هێرش و پەلامارەكانی بڵاوكردەوە، بەڵام لەو بارەیەوە یەحیا ڕەسول پێیوابوو كە داعش دەیەوێت لەو ڕێیەوە پروپاگەندەی ڕاگەیاندن بكات و وتیشی: “زۆربەی دیمەنەكانی ڤیدیۆكە كۆنن”.\n2020/05/27 - 9:15 AM\nبە هۆی هەڵكشانی ژمارەی تووشبووانی كۆرۆناوە لەمڕۆوە پارێزگای نەینەوا كەرەنتین دەكرێت.\nعودەی عەوبادی وتەبێژی شانەی قەیران لە پارێزگای نەینەوا ڕایگەیاند لە ڕۆژی چوارشەممەوە هاتووچۆكردن بە تەواوی لە پارێزگاكەدا قەدەغە دەكرێت و هۆكارەكەشی بۆ تەشەنەكردنی پەتای كۆرۆنا گەڕاندەوە.\nچەند ڕۆژێكە ژمارەی پێوانەیی تووشبوون بە كۆرۆنا لە عیراق تۆمار دەكرێت و بە پێی ڕاگەیەندراوێكی وەزارەتی تەندروستی تەنها دوێنێ 219 كەس تووشی پەتاكە بوون و لەو ژمارەیەش نۆیان لە نەینەوا بوون.\nخەڵك – بەشی هەواڵ بە پێی پێشبینییەكانی كەشناسی كوردستان، سبەینێ پلەكانی گەرما بەرزدەبنەوە. بەڕێوەبەرایەتی گشتی كه‌شناسی و بوومه‌له‌رزه‌زانی هه‌رێمی كوردستان...\nخەڵك – بەشی هەواڵ نرخی زێڕ و دراوەکان بۆ ئەمڕۆ چوار شەممە 27/5/2020 لە سلێمانی. یەک مسقاڵ زێڕی عەیاری 24=...\nخەڵك – بەشی هەواڵ ئەندامێكی سەركردایەتی یەكێتی ڕایدەگەیەنێت لە دوای ڕیفراندۆمەوە نزیكەی دوو هەزار تۆمەتباری تیرۆر لە هەولێرەوە ڕادەستی بەغدا...


ڕێکخراوی نەتەوەیەکگرتووەکان - Mehr News Agency\nهەموو مانگەکان\tخاکەلێوە گوڵان جۆزەردان پووشپەڕ گەلاوێژ خەرمانان ڕەزبەر گەڵاڕێزان سەرماوەز بەفرانبار ڕێبەندان ڕەشەمە\nهەموو ساڵەکان\t1392\t1393\t1394\t1395\t1396\t1397\t1398\t1399\t1400\t1401\nFilters هەموو بەشەکان\tئێران\tعێراق و هەرێمی کوردستان\tتورکیا\tسووریا\tجیهان\tڕامیاری\tئابووری\tفەرهەنگ و هونەر\tگەشتیاری\tته‌کنۆلۆژیا\tوه‌رزش\tوێنه\tڤیدیۆ\nڕێکخراوی نەتەوە یەکگرتووەکان:\nڕێڕەوە سنوورییەکان بەڕووی کوردانی سووریادا بکرێتەوە\nبەرپرسی خزمەتە مرۆڤدۆستانەکانی ڕێکخراوی نەتەوە یەکگرتووەکان خوازیاری کرانەوەی ڕێڕەوی سنووریی یەعرووبیە لە پێناو ناردنی یارمەتیگەلی پزیشکی بۆ باکووری رۆژهەڵاتی سووریا بوو.\nوەزارەتی تەندروستی سووریا:\nپاگەندەی وڵاتانی ڕۆژاوایی و ئەمریکا سەبارەت بە مافی مرۆڤی درۆیە\nوەزارەتی تەندروستی سووریا لە هوڵە تاک لایەنەکانی وڵاتانی ڕۆژاوایی و ئەمریکا سەبارەت بە ەگمارۆی ئابووری ئەو وڵاتە لە سێبەری تەشەنە سەندنی ڤایرۆسی کۆرۆنا ڕەخنە گرت.\nلە لایەن ڕێکخراوی نەتەوە یەکگرتووەکانەوە؛\nکاردانەوەی دیمەشق بە تۆمەتی هێرش بۆ سەر نەخۆشخانەکانی ئەدلەب\nکۆمیتەیەکی توێژینەوەیی ڕێکخراوی نەتەوە یەکگرتووەکان ڕایگەیاند کە لە بابەتی هێرشی هێزەکانی سووری بۆ سەر نەخۆشخانەکانی ئەدلەب بەڵگەی بڕواپێکراوی بە دەستەوە نییە.\nهەنگاوەکانی هەرێمی کوردستان کاریگەر نەبووە;\nکاردانەوەی جیهانی بە دۆخی کۆرۆنا لە کوردستانی عێراق و سووریا\nتەشەنەسەندنی کۆرۆنا لە هەرێمی کوردستان و کوردستانی سووریا و هەلومەرجی نالەباری ئەو ناوچانە بۆ بەرەنگاربوونەوەی ئەو ڤایرۆسە، هۆشداری ناوەند و میدیاگەلی جیهانی بە دواوە بووە.\nسەبارەت بە تورکیا;\nداخوازیی سەرکردەیەکی کوردی سووریا لە جیهان\nئیلهام ئەحمەد داوای گوشار خستنە سەر دەوڵەتی تورکیا و گرووپە چەکدارەکانی سەر بە ئەو وڵاتە دەکات بۆ پاراستنی ئاگربڕ.\nکەمتەرخەمی جیهان هەمبەر بە دۆخی تەندروستی کوردی سووریا\nبەرپرسێکی باڵای ئیدارەی خۆسەری کورد بە ئاماژە بە نائامادەیی کوردەکانی سووریا بۆ بەرەنگاربوونەوەی نەخۆشی کۆرۆنا، وتی: نە ڕێکخراوی نەتەوە یەکگرتووەکان و نە ڕێکخراوی تەندروستی جیهانی، بەهایەک بە ناوچەی کوردستانی سووریا نادەن.\nوتەبێژی وەزارەتی دەرەوە:\nنامەی ٨ وڵات بۆ نەتەوە یەکگرتووەکان سەبارەت بە ئێران\nوتەبێژی وەزارەتی دەرەوە وتی: هەوڵی نامەی ٨ وڵات لە ناردنی نامە بۆ ڕێکخراوی نەتەوە یەکگرتووەکان لە پێناو هەڵوەشاندنەوەی گەمارۆکانی سەر ئێران، هەنگاوێکی بێ هاوتا و جێی نرخاندنە.\nکاردانەوەی نەتەوە یەکگرتووەکان بە ڕاگەیاندنی ئاگربڕی کوردی سووریا\nئەمینداری گشتیی ڕێکخراوی نەتەوە یەکگرتووەکان لە گەڵاڵەی ئاگربڕی ئاراستەکراوی هێزەکانی سووریای دیموکراتیک و خۆبواردن لە شەڕ و پێکدادانی سەربازی، پێشوازی کرد.\nڕاپۆرت مێهر لە ئەنجامی توێژینەوەیەک؛\nدۆخی کەمینەکان لە تورکیا بە پێی یاسای نێودەوڵەتی\nچوارچێوە و پێرستە سەرەکییەکانی ئەم توێژینەوەیە بریتین لە: پێگە و دۆخی کەمینەگەلی ئیتنیکی، ڕەگەزی، زمانی و نەتەوەیی لە تورکیا.\nکۆرۆنا دەستکاری بایۆتیرۆریستیی تێدا کراوە\nئەندامی کۆمیسیۆنی ئاسایشی نیشتمانی و سیاسەتی دەرەکی مەجلیس دەڵێت: کۆرۆنا دەستکاری بایۆتیرۆریستیی تێدا کراوە.\nهاوکات لە گەڵ داواکارییە جیهانییەکان؛\nنەتەوە یەکگرتووەکان داوای ڕاگرتنی گەمارۆکانی سەر ئێران دەکات\nڕێکخراوی نەتەوە یەکگرتووەکان داوای ئاسانکاری و یا ڕاگرتنی گەمارۆکانی سەر ئێران بە هۆی قەیرانی جیهانی تەشەنە سەندنی کۆرۆنا دەکات.\nنوێنەری ئێران لە نەتەوە یەکگررتووەکان:\nگەمارۆکانی ئەمریکا لەمپەرە بۆ کۆنترۆڵی ڤایرۆسی کۆرۆنا لە ئێران\nنوێنەری ئێران لە نەتەوە یەکگرتووەکان گەمارۆکانی ئەمریکای لەمپەر لە سەر ڕێگای کۆنترۆڵی ڤایرۆسی کۆرۆنا وەسف کرد.\nبە ئاماژە بە قەیرانی کۆرۆنا؛\nئانتۆنیۆ گۆترێش پەیامێکی بۆ نەورۆز بڵاو کردەوە\nئەمینداری گشتی نەتەوە یەکگرتووەکان هیوای خواست سەرەڕای کۆرۆنا، نەورۆز ببێتە هۆی هەماهەنگی و جێژن بە تەواو مرۆڤەکان.\nسکاڵای عێراق لە ئەمریکا\nوتەبێژی وەزارەتی دەرەوەی عێراق لە لای نەتەوە یەکگرتووەکان و ئەنجومەنی ئاسایش دژی هەوڵە سەربازییەکانی ئەمریکا لە عێراق هەواڵی دا.\nلە نامەیەکدا بۆ ئەمینداری گشتی نەتەوە یەکگرتووەکان؛\nزەریف: دەبێ گەمارۆکانی ئەمریکا لە سەر ئێران بۆ بەرەنگاری کۆرۆنا کۆتایی بێت\nوەزیری دەرەوەی ئێران بە ناردنی نامەیەک بۆ ئەمینداری گشتی نەتەوە یەکگرتووەکان، داوای کۆتایی هێنانی ئەمریکا بە گەمارۆکان لە سەر ئێرانی کرد کە لەمپەرێکی گەورەیە بۆ بەرەنگاریی کۆرۆنا لە ئێران.\nڕێکخراوی نەتەوە یەکگرتووەکان ئاشکرای کرد:\nسەرگەردانیی زیاتر لە ١٣ هەزار کەس لە سنوورەکانی تورکیا و یۆنان\nدوای کرانەوەی سنوورەکانی تورکیا بەڕووی یەکێتی ئەورووپا، زیاتر لە ١٣ هەزار کەس لە سنوورەکانی ئەو وڵاتە لە گەڵ یۆنان سەرگەردانن.\nباڵوێزی ئەنقەرە لە نەتەوە یەکگرتووەکان:\nتورکیا هێزەکانی لە ئەدلەب ناکشێنێتەوە\nباڵوێزی تورکیا لە ڕێکخراوی نەتەوە یەکگرتووەکان جەختی کرد کە ئەو وڵاتە هێزەکانی لە پارێزگای ئەدلەب ناکشێنێتەوە.\nداخوازیی نەتەوە یەکگرتووەکان:\nدەبێ بە پەلە ئاگر بڕ لە سووریا ڕابگەیێندرێت\nئەمینداری گشتی نەتەوە یەکگرتووەکان لە کاردانەوە بە توند بوونەوەی پێکدادانەکان لە باکووری ڕۆژاوای سووریا، داوای ئاگربڕی بەپەلە لە ئەو ناوچە دەکات.\nبەرنامەیەکمان بۆ دیدار لە گەڵ ئێرانییەکان لە مونیخ نییە\nنوێنەری تایبەتی ئەمریکا لە کاروباری ئێران لە لێدوانێکدا ڕایگەیاند کە واشنتۆن هێزی خۆی دەهێنێتە کار تا بەر بە هەڵوەشاندنەوەی گەمارۆی چەک و چۆڵ لە سەر ئێران بگرێت.\nئێران ئامادەی هاوکاری بۆ پاراستنی یەکپارچەیی سووریایە\nوەزیری دەرەوەی ئێران بە ئاماژە بە رێگەچارەی سیاسی وەک تاقە رێگەی قەیرانی سووریا، جەختی لە ئامادەیی تەواوی ئێران بۆ هەر جۆرە هاوکارییەک لە چوارچێوەی ڕێزنان لە سەروەری، سەربەخۆیی، یەکگرتوویی و یەکپارچەیی سووریایە.\nنزیک بە ٢٧ هەزار تیرۆریستی بیانی لە عێراق و سووریادان\nجێگری ئەمینداری گشتی و سەرۆکی نووسینگەی شەڕ دژی تیرۆریزمی نەتەوە یەکگرتووەکان جەختی کرد: نزیک بە ٢٧ هەزار تیرۆریستی بیانی ئێستا لە عێراق و سووریادان.\nنوێنەری ئێران لە نەتەوە یەکگرتووەکان:\nئێران ئامادەیە ناوبژیوانی نێوان تورکیا و سووریا بکات\nنوێنەری ئێران لە نەتەوە یەکگرتووەکان لە ئامادەیی ئێران بۆ یارمەتیدان بە چارەسەری کێشەکانی نێوان تورکیا و سووریا سەبارەت بە ئەدلەب هەواڵی دا.\nنەتەوە یەکگرتووەکان هۆشداریی دا:\nداعش خەریکه لە رۆژهەڵاتی ناڤین دەبووژێتەوە\nکۆمیتەیەکی ڕێکخراوی نەتەوە یەکگرتووەکان لە ڕاپۆرتێکدا هوشداری دا کە گرووپی تیرۆریستیی داعش بە خێرایی خەریکی بووژانەوەی هێزی لە رۆژئاوای ئاسیایە.\nبە دەرکردنی بەیاننامەیەک؛\nکاردانەوەی ۱۲۰ وڵات بە ڤیزە نەدانی ئەمریکا بە زەریف\n١٢٠ وڵاتی ئەندامی بێ بەڵێن لە بەیاننامەیەکدا دەرنەکردنی ڤیزە بۆ وەزیری دەرەوەی ئێرانیان پێشێل کرانی یاسا نێودەوڵەتییەکان وەسف کرد.\nلە پەیامێکدا بۆ کۆمەڵگەی جیهانی؛\nزەریف: ئەگەر وڵاتەکان لە بەرانبەر ئەمریکا نەوەستن ئەبێ تێچووی زیاتر بدەن\nوەزیری دەرەوەی کۆماری ئیسلامی ئێران لە پەیامێكدا بۆ کۆمەلگەی جیهانی هۆشداریی دا و وتی کە ئەگەر وڵاتەکان لە بەرانبەر تاک لایەنەگەری ئەمریکا نەوەستنەوە، دەبێ تێچووی زیاتر بدەن.\nڕۆیتێرز هەواڵی دا؛\nئامادەیی ئەمریکا بۆ دانوستان لە گەڵ ئێران\nنوێنەری ئەمریکا لە ڕێکخراوی نەتەوە یەکگرتووەکان بە ناردنی نامەیەک بۆ ئانتۆنیۆ گوترش، لە ئامادەیی واشنتۆن بۆ دانوستانی بێ پێش مەرج لە گەڵ ئێران هەواڵی دا.\nلای ڕێکخراوی نەتەوە یەکگرتووەکان؛\nعێراق سکاڵای لە دژی ئەمریکای تۆمار کرد\nنوێنەری عێراق لە ڕێکخراوی نەتەوە یەکگرتووەکان لە دوو نامەدا بۆ ئەمینداری گشتیی ئەو ڕێکخراوە و ئەنجومەنی ئاسایش، هەڵمەتی تیرۆریستی ئەمریکا لە فرۆکەخانەی بەغدای بە پێشێل‌کردنی سەروەری عێراق لە قەڵەم دا.\nبە هاوڕێی سەرۆک وەزیرانی عێراق؛\nبەشداریی نوێنەری ڕێکخراوی نەتەوە یەکگرتووەکان لە پرسەی شەهیدانی فەرماندە\nنوێنەری تایبەتی ئەمینداری گشتیی ڕێکخراوی نەتەوە یەکگرتووەکان لە کاروباری عێراق بە ئامادەبوونی عادڵ عەبدولمەهدی بەشداری ڕێوڕەسمی یاد و پرسەی شەهیدانی فەرماندە بوو.\nلاڤرۆف بۆ پەمپێئۆ:\nتیرۆری سەردار سولەیمانی پاشهاتی قورسی دەبێت\nوەزیری دەرەوەی سووریا تیرۆری سەدار سولەیمانی بە پێشێل کردنی نۆرم و یاساگەلی نێودەوڵەتی لێک دایەوە و سەبارەت بە پاشهاتی قورسی بۆ ئاشتی و ئاسایشی ناوچە هوشداری بە ئەمریکا دا.\nکاردانەوەی گۆترێش بە شەهید بوونی سەردار سولەیمانی\nئەمینداری گشتی نەتەوە یەکگرتووەکان لە کاردانەوە بە تیرۆری فەرماندەی هێزی قودسی سوپا لە عێراق لە لایەن ئەمریکاوە، نیسبەت بە گۆڕانکارییەکانی عێراق نیگەرانیی دربڕی.\nپارتی دیموکراتی کوردستانی عێراق


ቲቶ 3 NASV – تیتۆس 3 KSS | Biblica\nቲቶ 3 NASV – تیتۆس 3 KSS\nڕزگاری بەهۆی ڕۆحی پیرۆز\n1یادی باوەڕداران بخەرەوە ملکەچی فەرمانڕەوایان و دەسەڵاتداران بن، گوێڕایەڵ بن، بۆ هەموو کارێکی چاک ئامادەبن، 2قسە بە کەس نەڵێن، شەڕفرۆش نەبن، خۆنەویست بن، لەگەڵ هەموو خەڵک دڵنەرمی پیشان بدەن.\n3پێشتر ئێمەش گێل و یاخی و گومڕا بووین، کۆیلەی هەموو جۆرە هەوەسبازی و چێژ وەرگرتنێک بووین، لە قین و ئیرەییدا دەژیاین، ئێسکگران بووین، ڕقمان لە یەکتری بوو. 4بەڵام، کاتێک میهرەبانی خودای ڕزگارکەرمان و خۆشەویستییەکەی دەرکەوت، 5نەک بەهۆی کاری ڕاستودروست کە ئێمە کردوومانە، بەڵکو بە بەزەیی خۆی ڕزگاری کردین، ئەویش لە ڕێگەی ئەو شوشتنەوەیە بوو، کە بەهۆیەوە ڕۆحی پیرۆز لەدایکبوونەوەیەکی نوێ و ژیانێکی نوێی پێ بەخشین، 6ئەوەی لە ڕێگەی عیسای مەسیحی ڕزگارکەرمانەوە بە دڵفراوانییەوە ڕشتی بەسەرماندا، 7تاکو، پاش ئەوەی بە نیعمەتی ئەو بێتاوان کراین، بەگوێرەی هیوای ژیانی هەتاهەتایی ببینە میراتگر. 8ئەم قسەیە ڕاستە. دەمەوێ سوور بیت لەسەر ئەم شتانە، تاکو ئەوانەی باوەڕیان بە خودا هێنا بایەخ بەوە بدەن کە بۆ کرداری چاک خۆیان تەرخان بکەن. ئەم شتانە باش و سوودبەخشە بۆ خەڵک.\nدوورکەوتنەوە لە قسەی پووچ\n9بەڵام لە گفتوگۆی گێلانە و ڕەچەڵەک و ناکۆکی و شەڕ لەسەر تەورات دووربکەوە، چونکە بێ سوود و پووچە. 10ناکۆکیکار ئاگادار بکەوە، لەدوای جارێک و دووان، لێی دووربکەوە. 11دەزانیت کەسانی وەک ئەو، لادەر و گوناهبارە و خۆی حوکمی بەسەر خۆیدا داوە.\n12کاتێک ئەرتیماس یان تیخیکۆس دەنێرمە لات، هەوڵ بدە لە نیکۆپۆلیس بێیت بۆ لام، چونکە بەتەمام زستان لەوێ بمێنمەوە. 13هەوڵ بدە زیناسی پارێزەر و ئەپۆلۆس بنێری، تاکو پێویستیان بە هیچ نەبێت.\n14پێویستە خەڵکەکەمان فێربن کە خۆیان بۆ کرداری چاک و پێداویستییە گرنگەکان تەرخان بکەن، تاکو بێ بەرهەم نەبن.\n15هەموو ئەوانەی لەگەڵمدان سڵاوت لێدەکەن.\nسڵاو لەوانە بکە کە لە باوەڕدا ئێمەیان خۆشدەوێت.\nبا نیعمەت لەگەڵ هەمووتان بێت.\nKSS : تیتۆس 3


بە پشتبەستن بە ئاماری تۆمارکراو لە ناوەندی ئاماری "مین و زندگی"، ٣٧ هاووڵاتی بەهۆی تەقینەوەی مین لە ئێران و کوردستان لە ماوەی یەک ساڵی ڕابردوودا (ساڵی ٩٨) کوژراون و بریندار بوون.\nلە کۆی ئەم ئامارە، ٩ هاووڵاتی بەهۆی تەقینەوەی مین گیانیان لەدەست داوە کە خەڵکی پارێزگاکانی "خووزستان، گوڵستان، ورمێ، سنە و کرماشانـ"ـن.\nلەم ئامارە، ٦ کەس کە تەمەنیان ژێر ١٨ ساڵ بووە بەهۆی تەقینەوەی مین بریندار بوون.\nبە پشتبەستن بەم ئامارە، زۆربەی برینداربووەکانی مین، لاق و دەستیان قرتاوە و کەمئەندام بوون.\nلە کۆی ٤٢ حاڵەتی ڕووداوی تەقینەوەی مین و کەرەستە تەقەمەنییەکانی شەڕ لە ئێران و کوردستان، سێ حاڵەتیان بووەتە هۆی لەنێوچوونی مەڕ و ماڵات.\n"مین و زندگی" لە بواری زانیاری گەیاندن لە پەیوەندی لەگەڵ ئاگادارکردنەوەی مەترسییەکانی مین لە پارێزگا ئالوودە بە مینەکان چالاکی دەکات و هەوڵی بڵاوکردنەوەی ڕاپۆرت و هەواڵ سەبارەت بە ڕووداوت تەقینەوەی مین و کەرەستە تەقەمەنییەکانی مین دەدات.


پەیامی بەرەی_یەکگرتووی_کورد بەبۆنەی ڕۆژی جیهانیی ژن\nTuesday, 03.08.2022, 20:38\nپتر لە سەدەیەکە 8ی مارس وەکو سیمبۆل و ڕەمزی خەباتی سیاسی و کۆمەڵایەتیی ژنان، دژی هەڵاواردنی ڕەگەزی و چەوساندنەوەی چینایەتییە. ڕۆژی پشتگیریی و داکۆکی و هەوڵدانە بۆ بەدیهێنانی مافی یەکسان لە هەموو بوارەکانی ژیاندا و دەستەبەرکردنی هەلومەرجی باشترە لە ژیانی ژناندا.\nسەڕەڕای هەوڵ و تێکۆشانی بێوچان و بەردەوامی ژنان و پیاوانی یەکسانیخواز، هێشتا لە زۆربەی وڵاتانی جیهاندا، لە نێو چوارچێوەی داب و نەریتی کۆمەڵایەتی و خێزان و شوێنی کار و هتد؛ ژنان ڕووبەڕووی توندوتیژی دەبنەوە و یاساگەلی مەزهەبی و پیاوسالاریی دژی ژن، مافی ڕەوای ژنان پێشێل دەکەن.\n"بەرەی یەکگرتووی کورد" خوازیاری کومەڵگایەکی یەکسانە. کومەڵگایەک کە دەرفەتی یەکسان بۆ گەشە و پێشکەوتنی هەموو تاکەکانی کومەڵگا بڕەخسێنێ. بۆ ئەم ئامانجە تێدەکۆشین و لە تێکوشانمان بەردەوام دەبین.\nبەم بۆنەوە هیوادارین هەموو ژنانی کوردستان، بەتایبەت ژنانی تێکۆشەر و مافخواز، خواستەکانیان کە مافی بێئەملاولای خۆیانە وەدی بێ و ئاشکرایە وەدیهاتنی مافەکانی ئەوان، دەبێتە هۆی بەختەوەری و گەشانەوەی کۆمەڵگە. هەر لەم ڕۆژەدا سڵاوی تایبەت دەنێرین بۆ خاتوو زارای محەممەدی و ئەو تێکۆشەرانەی کورد، کە لەپێناوی بیروباوەڕی یەکسانیخوازی و نەتەوایەتییەکانیاندا بەند کراون بەڵام بە ورەی بەرزەوە لەسەر بیروبڕواکانیان قورس و قایم ڕاوەستاون.\nبەشداریی ژنان لە جووڵانەوە سڤیل، ئەدەبی، کۆمەڵایەتی، ژینگەپارێزی و هەروەها هاوبەشییان لە ناڕەزایەتییە مەدەنی و پیشەییە جۆراوجۆرەکاندا، هیوابەخش و جێی سپاس و پێزانینە و دەرخەری ئەم ڕاستییەشە کە ژنانی کورد بەشێلگیرییەوە خەبات بۆ مافی نەتەوایەتی و یەکسانیخوازیی درێژە دەدەن.\n"بەرەی یەکگرتووی کورد" پیرۆزبایی 8ی مارس وەکو هێمای خەبات و تێکۆشانی ژنان و پیاوانی یەکسانیخواز دەکات و هەروەها هەوڵ و خەباتی تێکۆشەرانی ئەم بوارە بەرز دەنرخێنێ و گەرمترین پیرۆزبایی لە هەموو ژنانی تێکوشەر و ئازادیخواز و بەتایبەت ژنانی کوردستان دەکەین.\nپیرۆزبێ 8مارس ڕۆژی جیهانی ژن\n٧ی مارسی ٢٠٢٢ زاینی\n١٦ی ڕەشەمەی ١٤٠٠ هەتاوی\nئەرشیفی (رێکخراو)ی نووسەر\nپەیامی بەرەی یەکگرتووی کورد بەبۆنەی "ڕۆژی جیهانیی زمانی دایک"\nدار هەڵبڕە جاسوس و جاشەکانی کورد دیارن\nهەڵمەتی دادپەروەری لەسەر پرۆژەی یاسای چاكسازی


چاوەڕوان دەکرێت سامسۆنگ لەم مانگە پەردە لەسەر مۆبایلە چەماوەکەی لادا – کەی ئای تی ئێن\nسامسۆنگ 6, تشرینی دووه‌م 2018\nپێدەچێت کۆمپانیا کۆریەکە، سامسۆنگ، لە ئامادەباشی دابێت بۆ نمایشکردنی ئەو مۆبایلەی کە توانای چەمانەوەی هەیە و ساڵانێکە سەرقاڵی کارکردنە لەسەری. هەروەکو چەند جارێکیش لێر و لەوێ لەلایەن بەرپرسە باڵاکانی ئەم کۆمپانیایە لە بۆنە و کاتی جیاوازدا ئاماژەی پێکراوە.\nچاوەڕوان دەکرێت ئەم مۆبایلە Galaxy F بێت و لە کۆنگرەی پەرەپێدەرانی سامسۆنگ، کە لە ٧ی ئەم مانگە بەڕێوەدەچێت، نمایشبکرێت. گومانی تێدا نییە کە سامسۆنگ دەیەوێت ئەم جۆرە مۆبایلە بە شێوەیەک ڕابگەیەنێت لە هەموو ڕوویەکەوە تەواوبێت. هەروەک پێشبینی دەکرێت بەرهەمێهنانی ئەم مۆبایلە لە داهاتوویەکی زۆر نزیک دەست پێبکات و لە کۆنگرەی داهاتووی سامسۆنگ بە فەرمی ڕایبگەیەنێت. هەروەک ئاماژە بەوەش کراوە، کە لە سەرەتاشدا فرۆشەکانی لە ئاستێکی باشدا نەبێت.\nبە گوێرەی ئەوەی دەگوترێت ئەم مۆبایلە لە کۆنگرەی پەرەپێدەرانی ئەمجارەی سامسۆنگ ئاماژەی پێدەکرێت، ئەوا دیارە سامسۆنگ دەیەوێت ئامادەکاری بکات بۆ سود وەرگرتن لە چەمانەوەی ئەم مۆبایلە و گونجاندنی سیستەمی ئەندرۆید بۆی.\nلە لایەکی ترەوە، دزەپێکراوەکان ئاماژە بە بەرهەمهێنانێکی زۆری ئەم مۆبایلە دەکەن بۆ پڕکردنەوەی داواکاری کڕیاران لەسەرەتادا، بەڵام تا ئەم خولەکە ئەم مۆبایلە زیاتر چەمکە و بە فەرمی هیچ شتێکی ئەوتۆی لە بارەوە نەگوتراوە.


لە ناوەڕاستی پەنجاکانی سەدەی ڕابردوو، ماڵمان لە گوندی (قەرەچناغە)ی نزیک شاری هەولێر بوو. پایزان هەموو (کا)ی فەلاحەتیمان بەباری گوێدرێژ دەبرد و لە گەڕەکەکانی شاری هەولێر دەمانفرۆشت.\nبەڵام پاش ئەوەی (دەڕاسە) پەیدا بوو، (کا) کەم بووەوە و نرخەکەشی زیادی کرد، جا کاتێك ژن و منداڵ دەیانپرسی باری (کا) بە چەندە؟! ئێمەیش دەمانگوت؛ (٢٠) عانە.. ژنیش لە چۆکی خۆیان دەدا و دەیانگوت؛ (دەڕاگوو ماڵی کاول کردین، دەڕاگوو!)، واتە دەراسە!\nلە ساڵی ١٩٧٦ ڕێگای هەولێر-کۆیە قیڕتاو کرا، هێڵی گواستنەوەی پاسی بۆ دانرا، کە پێمان دەگوت (ئەمانە)، نەفەر بە چارەگە دینارێک، لە هەولێرەوە دەچووە کۆیە، ئەوکات (٥٠) شوفێرێک لە هێڵی کۆیە-هەولێر کاریان دەکرد، (جێبی ستێشن)یان هەبوو، نەفەر بە (٣) چارەگە دینار دەگەیشتە هەولێر. بەڵام پاش ئەوەی (ئەمانە) کەوتە کارەوە، نەفەر بە چارەگە دینارێک دەگەیشتە هەولێر. ئیتر شوفێرەکان بێکار مانەوە، چونکە خەڵک بە (ئەمانە) سەفەریان دەکرد کە زۆر هەرزانتر و خۆشتر بوو نەک بە جێب.\nجا کاتێک بەیانیان زۆربەی شوفێرەکان دەگەیشتنە یەک، لەجیاتی بڵێن بەیانی باش، دەیانگوت؛ (ئەمانەت باش!)، ئیتر دوای ماوەیەک جێبەکانیان گۆڕی بە قەمەرەی (کڕاون) و هەر بە (٣) چارەگە دینار خەڵکیان دەگەیاندە هەولێر، بەڵام خۆشتر و خێراتر بوو، ئیتر گرفتەکە چارەسەر بوو.\nخۆ کاتێک (شەفەڵ) گەیشتە شارەکان، پێمەڕە و بێڵ بەدەستەکان و قازمە و خاکەناس کارەکان، بێکار و پیشە مانەوە، دەستکرا بە پڕوپاگەندە کە گوایە تەکنۆلۆژیا کرێکار بەبێ کار دەهێڵێتەوە، بەڵام ئەم پڕوپاگەندە مەبەستێکی سیاسی لە پشتەوە بوو، چونکە لەکاتێکدا بوو کە سەندیکای کرێکاران لە تەواوی دنیا دروست دەکرا و دەگوترا؛ (کرێکارانی جیهان یەکگرن!)، بێگومان پڕوپاگەندەکاران درۆیان دەکرد، تەنیا دەیانویست لە شکۆی سەندیکای کرێکاران کەم بکەنەوە و کرێکاران پەرتەوازە پێبکەن! کە تاکو ئەمڕۆش کەسانێک هەن ئەم دەستەواژەیە دەجوونەوە. خۆ چونکە تەکنۆلۆژیا کرێکار لە کارگە دەرناکات، بەڵکو بێڵ و پێمەڕە و خاکەناس و قولینگیان لێوەردەگرێتەوە و کاری ئاسانتریان بۆ دەدۆزێتەوە!\nخۆ کاتێک یەکەم ئۆتۆمبێل گەیشتە شارەکان، خانچییەکانیش کردیانە هەڵڵا! گوتیان تازە نانمان بڕا و ماڵوێران بووین، کار و پیشەمان لە دەست چوو! بەڵام ئەویش درۆ دەرچوو! چونکە خانەکان بوون بە گەراج و پیشانگا و کەسانێکی زۆریش کارییان تێدا دەست کەوت، (ناڵبەندەکان) بوون بە پەنچەرچی و خەڵکێکی زۆر کاری دەستکەوت، (کورتان دروەکان) بوونە بە کوشنچی و کرێکارێکی زۆری خستە کارەوە، جگە لە فیتەر، تەنەکەچی، وایەرمان، بۆیاغچی، خەڵکێکی زۆریان لە دەور کۆبووەوە، ئەو بارە قورسەیان لە کۆڵ مرۆڤ و ئاژەڵیش کردەوە.\nبەڵێ سەرمایەدارانی جیهان، دەیانەوێ خاڵ و خوارزا، مام و برازا و دەرو دراوسێ لە یەکتر بەربدەن، تەنیا لەپێناو قازانجی لەرادەبەدەر (ڕیبحی فاحش!). دەیاڕەبئ خوایە، تۆش کارێکی وا بکەیت کە ئەو بابەتە کەسانە، سەروڕیشیان لەجیاتی موو، پەڕ دەربکات! جەستەشیان وەک ماسی پوولەکە دایپۆشێت!


نووسەر و لێكۆڵەری سياسی\nبەڕێوەچوونی ئەم بۆنەيە لە لايەن خەڵكەوە زۆر جياوازە لە ساڵانی رابردوو، چون راپەڕينی قارەمانانەی خەڵك و دواكاريی سەرەكی ئەوان، واتا رووخاندنی رژێمی مەلاكان كە لە كۆتايی رۆژانی ساڵی 2018 كرا، دۆخی سياسيی ئێرانی بە تەواوی گۆڕی و ئاسۆی رووخاندنی رژێمی مەلاكانی زۆر نزيك كردەوە.\nرژێمی فاشيستيی ئايينی دەسەڵاتدار لە ئێران لە 39 ساڵی رابردوو بەردەوام هەوڵی داوە نەريت و كەلتووری گەل، به پاساوی ئەوەی دژەئيسلامين لە خەڵكی بستێنێتەوه و بۆ ئەو مەبەستەيش زۆرێك فەتوای لەم پێوەندييەدا دەركردووە. بەڵام خۆڕاگری خەڵك و سووربوونيان لەسەر كەلتووری نيشتمانی و دێرينی خۆيان، هەموو هەنگاوەكانی ئەم رژێمە دژە فەرهەنگی و دواكەوتووەی دەسەڵاتدارانی تووشی شكست كردووە و هەموو ساڵێك بە شكۆ و گڕ و تينێكی زياترەوە بەرەوپيری ئەم رێ و رەسمانە چوون. هەربۆيە رژێم لەم رۆژانەدا هەموو هێزەكانی خۆی خستۆتە ئامادەباشييەوە بە مەبەستی سەركوتكردنی خەڵك.\nبەڵام ئەمساڵ دۆخەكە بە جۆرێكی جياوازترە. چون خەڵك يەكەم هەنگاوی سەراسەری و رێكخراوی خۆی بۆ رووخاندنی رژێمی مەلاكان خستۆتە پشت سەر و ئێستا بە هێزتر لە رابردوو دەيانەوێت ئەم ئاهەنگە بگێڕن و رێ و رەسمی چوارشەممەسووری بەڕێوە ببەن. پێويست بە وتنەوە ناكات كە بەر لە هەمووان رژێمی مەلاكان لە پەيامی ئەم خۆئامادەكردنەی خەڵك بۆ راپەڕينێكيتر گەيشتووە.\nرژێمی ويلايەتی فەقيهی ئاخوندی كە لەم چەند هەفتەيەی رابردوودا بە نياز بوو وا نيشان بدات كە توانيويەتی راپەڕينەكەی ئەم دواييە سەركوت بكات، ئێستا لە ترسی سەرهەڵدانێكيتری جەماوەر بۆ راپەڕين، جيا لە ئامادەباشيی هێزەكانی، بەشێك لە بەنێر و پلاكارد و وێنە شوومەكانی خومەينی، خامنەئی و .... كۆ كردۆتەوە و هاوكات راگەياندەكانی خۆی راسپاردووە كە بە سيناريۆی جياجيا چاو لە خەڵك سوور بكەنەوە و بيانترسێنن!\nئێستا كە لە دوا رۆژانی كۆتايی ساڵداين، خەڵكی ئێران بە باوەڕێكی قووڵتر لە رابردووەوە، بەرەوپيری ئاهەنگەكانی نەورۆزەوە دەچن. هێزە سەرەكييەكانی راپەڕين و لە پێشەوەی هەمووان لاوانی بوێری ئێرانی بە رێكخستنێكی زياترەوە و لە شكڵی ناوەندەكانی راپەڕين (شانەكانی شۆڕش) كە پێوەندييان هەيە بە موقاومەتی ئێرانەوە، بە نيازن ئەگەر هێزەكانی حكومەت هێرش بكەنە سەر خەڵك، ئەوانيش دەست بووەشێنن و ئاگر بە ئاگر وڵام بدەنەوە.\nرقی پەنگخواردووی جەماوەر لە ماوەی 39 ساڵ دەسەڵاتی شوومی ئاخوندان، ئێستا لە رێڕەوی راستەقينەی خۆيدايە و هەر كات دەرفەتێكی بۆ بڕەخسێت ئەوا وەك گڕكانی شۆرش دێتە دەست بەرانبەر بە ئاخوندان. بە هەڵكەوت نيە كە ئێستا دەبينين شەڕەگورگی ناو دەسەڵات پەرەی سەندووە و رژێمی تووشی لاربوونەوە و لێكترازان كردووە.\nرێ و رەسمی چوارشەممەسووريی ئەمساڵ، بەرەنگاربوونەوەی دوو هێزی دژبەرە بۆ يەكلاييكردنەوەی چارەنووس. رژێمی فاشيزمی مەزهەبيی دەسەڵاتدار لە ئێران بە هەموو باڵ و بۆند و كرێگرتەكانييەوە لە لايەك، خەڵك و موقاومەتی ئێران لە لايەكيترەوە. لە ئێرانی ژێر دەسەڵاتی مەلاكاندا هێزی سێيەم بوونی نيە. خواست و دواكارايی سەرەكی و خەوش هەڵنەگری خەڵكی ئێران، رووخاندنی رژێمی ديكتاتۆر و خوێنڕێژی مەلاكانە و لادان لێی قبووڵنەكراوە.\nرووخاندن و هێزی رووخێنەر بۆ ئەم «ديكتاتۆرە هەرە گەورەیەی سەدەی حازر لە رۆژهەڵاتی ناوەڕاست»، واتا خەڵك و موقاومەتی ئێرانە بە تەواوی بەردەستە و بە رەسمی ناسينی لە لايەن كۆمەڵگای نێودەوڵەتييەوە پێويستييەكی هەنووكەييە.\n417 جار خوێندراوه‌ته‌وه\nڕفاندنی عەبدوڵا ئۆجەلان\nناشتنی تەرمی (یونس شێرزاد ڕەشید) لە مالمۆ\nچیرۆکی ئەو سێ منداڵەى لەئاوی یۆنان خنکان\nپادشای ئیسپانیا بە ئاڵای سەردەمی بەعسەوە دێتە ئێراق\nکوژرانی 5 چەتە و جەندرمەی تورک لە عەفرین\nمیوانی سه‌رهێڵ: 130\nکۆی سه‌ردان: 17638302


لە دوازدە رۆژدا لە عەفرین 61 سڤیل ڕفێندراون – تۆڕی میدیایی خەڵک\n2019/09/13 - 3:23 PM\nچەكدارەكانی فەیلەقی شامی ئۆپۆزسیۆنی سووریای هاوپەیمانی توركیا، بەرەبەیانی ئەمڕۆ هەینی لەگوندی دێربەلووتی ناوچەی جندرێسی عەفرین نۆ كەسی مەدەنییان ڕفاند.\nبەپێی هەواڵی فوڕاتنیوز ئەو كەسانەی ڕفێندراون بریتین لە ” محەمەد مەنان سلێمان، محەمەد محەمەد سلێمان، لوقمان محەمەد عەبدۆ، ئەحمەد وەحید شێخۆ، ئیسمائیل شێخۆ، بەكر محەمەد، جیهاد محەمەد خەلیل، شێخمووس ڕەشید تاهر و مەحموود محەمەد عزەت فاتمێ”.\nچارەنووسی ئەو كەسانەی رفێندراون تائیستا دیارنییە. لەگوندی كەفەر شەفرێش لە ڕۆژی ١٠ی ئەیلوول ١٤كەسی مەدەنی ڕفێندران. ئەو كەسانە لەلایەن گروپێكی چەكدار ڕفێندراون و بەوپێیە لەماوەی ١٢ڕۆژدا بەلانی كەم ٦١ كەسی مەدەنی رفێندراون.


ئەگەر بزانی مێوژی ڕەش چەند بەسوودە به‌رده‌وام ده‌یخۆیت. (په‌ڕه 1) - تــــه‌نــــدروســــــــتی - ¨°o.O (مــه‌كــۆی زێــریــن) O.o°¨\nئەگەر بزانی مێوژی ڕەش چەند بەسوودە به‌رده‌وام ده‌یخۆیت.\n¨°o.O (مــه‌كــۆی زێــریــن) O.o°¨ » تــــه‌نــــدروســــــــتی » ئەگەر بزانی مێوژی ڕەش چەند بەسوودە به‌رده‌وام ده‌یخۆیت.\n1 بابه‌ته‌كانی Barham Eng 2019-01-04 18:46:12 Share\nبابه‌ت: ئەگەر بزانی مێوژی ڕەش چەند بەسوودە به‌رده‌وام ده‌یخۆیت.\nخواردنى مێووژى ڕه‌ش بۆ ئه‌و كه‌سانه‌ى كه گرفتى كه‌مى كێشیان هه‌یه و ئاره‌زووى خۆراك ناكه‌ن زۆر پێویسته ، ڕزگارمان ده‌كات له زۆر گیروگرفتى ته‌ندروستى به‌تایبه‌تى تواناى هه‌یه (جگه‌ر و سپڵ ) بپارێزێت ، به‌هۆى ده‌وڵه‌مه‌ندى به ڤیتامیناتى وه‌ك (C) و فۆسفۆڕ و ئاسن و كالیسیۆم و\nپۆتاسیۆم و هه‌روه‌ها خواردنى مێووژى ڕه‌ش له‌گه‌ڵ سركه‌ى سێو و شیرى باده‌م بخورێت چاره‌سه‌ریى زۆرێك له گیروگرفت ده‌كات له‌وانه‌ش :\n2- نه‌خۆشى مه‌لاریا.\n3- كه‌ڕووى پێست.\n5- گیروگرفتى گورچیله.\nلێره‌دا كۆمه‌ڵێك سوودى مێووژى ڕه‌ش ده‌خه‌ینه‌ڕوو:\n1*كردارى مژین و هه‌رس ئاسان ده‌كات و ئازارى گرژى ناو سك ناهێڵێت.\n2*خوێنمان زیاد ده‌كات ، چونكه ڕێژه‌یه‌كى به‌رز ڤیتامین (C) تێدایه.\n3*تواناى كردارى دژه ئۆكسیدى هه‌یه ، بۆیه ده‌مانپارێزێت له هه‌ستیارى.\n4*ده‌مانپارێزێت له توند بوونى ده‌ماره‌كانى له‌شمان.\n5*هه‌ستكردنى هیلاكى و ماندوێتیمان ناهێڵێت.\n6*پارێزگارى له به‌رزى په‌ستانى خوێنمان ده‌كات.\n7*بۆ قورحه‌ى گه‌ده زۆر باشه ، چونكه ئاستى كاربۆهیدراتى و كالیسیۆمى به‌رزه.\n8*ده‌مانپارێزێت له ته‌نگه‌نه‌فه‌سى.\n9*له‌ش به‌هێز ده‌كات و هه‌ست كردنمان به برسێتى زیاد ده‌كات.\n10*هه‌وركردنى ناوسك ناهێڵێت.\n11*بۆ ئه‌و كه‌سانه‌ى كه گرفتى كه‌م خوێنیان هه‌یه زۆر گرنگه بیخۆن و ووزه و خوێنیان پێ ده‌به‌خشێت.\n12*چاره‌سه‌رى به‌ردى گه‌رچیله ده‌كات به‌هۆى به‌رزى ڕێژه‌ى پۆتاسیۆمه‌كه‌یه‌وه.\n13*چاره‌سه‌رى نه‌خۆشى مه‌لاریا ده‌كات كه دووچارى كۆكه‌ى قوورسمان ده‌كات.\n2 وه‌ڵامه‌كانی نازكار 2019-01-08 13:24:04 Share\nوه‌ڵام: ئەگەر بزانی مێوژی ڕەش چەند بەسوودە به‌رده‌وام ده‌یخۆیت.\nبه سود بو ده ست خوش\nبیرتان اکه م


خولی ئەمریکی - تۆرۆنتۆ ئێف سی vs نیویۆرک رب. - Soccer - Yariga - Results, fixtures, tables and statistics\nدالاس vs. کۆلۆرادۆ ڕاپیدس هۆوستن داینامۆ vs. لۆس ئانجێلێس گالاکسی سیاتێل ساوندێرس vs. وایتکاپس ئێرسکواکس vs. شیگاکۆ فایەر ئۆرلاندۆ سیتی vs. دالاس تۆرۆنتۆ ئێف سی vs. نیویۆرک رب. نیو ئینگلاند vs. Atlanta United کۆڵۆمبۆس کریو vs. دی سی یونایتد شیگاکۆ فایەر vs. New York City هۆوستن داینامۆ vs. Minnesota United\nتۆرۆنتۆ ئێف سی vs نیویۆرک رب. 4-2\n39' G. Verón (G) (دروستکرا لە لایەن: T. Adams)\nJ. Morrow (G) 90'+1 (دروستکرا لە لایەن: جـ.ئاڵتیدۆر)\n'84 بۆ M. Keita\n'59 بۆ B. Wright-Phillips\n'90 بۆ ب. جیڕۆ\n'73 بۆ S. Beitashour\n'64 بۆ س. کلیستان\n'75 بۆ J. Osorio\n'64 بۆ S. Davis\n'73 بۆ N. Hasler\n'75 بۆ T. Ricketts\n'84 بۆ C. Lade\n'90 بۆ Víctor Vázquez\n17 جـ.ئاڵتیدۆر 82'\n31 L. Robles گ 52'\n8 ب. جیڕۆ بۆ Víctor Vázquez 90'\n21 J. Osorio بۆ T. Ricketts 75'\n33 S. Beitashour بۆ N. Hasler 73'\n10 M. Keita بۆ C. Lade 84'\n16 س. کلیستان بۆ S. Davis 64'\n99 B. Wright-Phillips بۆ D. Etienne 59'


ئەدەبی | hewallname\nCategory Archives: ئەدەبی\nچەپکێ خوێندنەوە بۆ چەند بابەتێکی ئەدەبی\nئه‌كادیمیاى كوردی, ئەدەبی شوبات 3, 2016 لێدوانێک بنووسە\nنوسەر: د. عەبدوڵلا ئاگرین\nبڵاوکراوەی ئەکادیمیای کوردی ژمارە ١٩٥\nساڵی چاپ: ٢٠١٣\nئەدەبی تشرینی دووه‌م 22, 2015 لێدوانێک بنووسە\nنووسینی: سه‌لمان رشدی\nوه‌رگێڕانی: شیروان فه‌تاح\nلەبارەی هۆکاری وەرگێڕانی ئەم کتێبەوە، ئەو وەرگێڕە کوردە لە بەشێکی پێشەکییەکەیدا نووسیویەتی:\n“مەبەستی سەرەكی لەپشتی وەرگێڕانی ئەم كتێبە ئەوەیە خوێنەری كورد ئاشنای ئەم رۆمانە ببێت، چونكە تائێستا خوێنەری كورد ئەم كتێبە ناناسێت، تەنانەت هەندێ كەس نازانن ئەم كتێبە رۆمانە، هەندێك پێیانوایە دەقێكی رەخنەییە، هەندێكی تر وایبۆدەچن ئایەتەكانی قورئانەو دەستكاری كراوە. ئامانجی منیش ئەوەیە خوێنەری كورد – بەوانەشی كە لەدژی ئەم كتێبەن– بیخوێننەوە‌و لە چییەتی ئەم كتێبە تێبگەن، ئەوجا بڕیاری خۆیانی لەسەر بدەن. ئێمە ئەگەر لەدژی شتێك بین نابێ لەخۆڕا لەدژی بین، دەبێ لەنزیكەوە بیناسین ئەوجا لەدژی بووەستین. بۆیە تەنها ئامانجی من لە وەرگێڕانی ئەم كتێبە ئەوەیە هەموومان پێكەوە ئەم كتێبە بناسین.”\nئێوەش بیخوێننەوە چێژی لێ ببین..\nخوێندنه‌وه‌یه‌ك بۆ ڕۆمانی كۆڵۆنێل ی دەوڵەت ئابادی\nناساندنی پەرتووک, ئەدەبی تشرینی یه‌كه‌م 26, 2015 لێدوانێک بنووسە\nشۆڕشی ئێران یه‌كێكه له شۆڕشه گرنگه‌كانی سه‌ده‌ی بیسته‌م و چه‌ندین نووسه‌رو فه‌یله‌سووفی جیهانیش تێڕوانین و شڕۆڤه‌ی خۆیان بۆكردووه، له‌سه‌رو هه‌مووشیانه‌وه فه‌یله‌سووفی نێوداری فه‌ره‌نسی « میشێل فۆكۆ». ئه‌م شۆڕشه كاریگه‌ریی گه‌وره‌ی به‌سه‌ر ئێران و ناوچه‌كه‌وه هه‌بووه. دیاره نووسه‌ران و بیرمه‌ندانی ئێرانیش هه‌ریه‌كه‌و بۆ شۆڕشه‌كه‌و ده‌رئه‌نجامه‌كانی كه خۆی له‌كۆماری ئیسلامی ئێراندا ده‌بینێته‌وه، بۆچوون و شڕۆڤه‌ی خۆیان هه‌بووه. مه‌حمود ده‌وڵه‌ت ئابادی كه یه‌كێكه له رۆماننووسه نێوداره‌كانی ئێستای ئێران، ئه‌ویش له‌ڕێگه‌ی خۆیه‌وه له‌ڕێگه‌ی ڕۆمانی « كۆڵۆنێڵ» ه‌وه هه‌وڵیداوه به‌زمانێكی ئه‌ده‌بیانه باسی شۆڕشه‌كه‌و كۆماری ئیسلامی و جه‌نگی عیراق/ ئێران بكات.\nئه‌م ڕۆمانه باسی خێزانێكی ئاسایی ئێرانی ده‌كات و له‌ڕێگه‌ی پاڵه‌وانه‌كانی ئه‌م ڕۆمانه‌شه‌وه، ده‌وڵه‌ت ئابادی ده‌چێته ناو چین و توێژه‌كانی كۆمه‌ڵگه‌ی ئێرانییه‌وه. دیاره له‌م ڕۆمانه‌دا دوو ناوی كۆڵۆنێل هه‌یه، یه‌كه‌میان كاراكته‌ری سه‌ره‌كیی ڕۆمانه‌كه، كۆڵۆنێلێكه كه ناوی نه‌هێنراوه‌و، له‌سوپاكه‌ی محه‌مه‌د ڕه‌زاشادا ئه‌فسه‌ر بووه. باوكی سێ كوڕ و دوو كچه. هه‌تا كۆتایی ڕۆمانه‌كه‌ش دیار نییه ئاخۆ كۆڵۆنێل خۆی ژنه‌كه‌ی كوشتووه یان كوژراوه. دووه‌میان كۆڵۆنێل محه‌مه‌د ته‌قی په‌سیانه كه شۆڕشگێڕێكی دیارو ناوداری ئێران بووه له‌سه‌ره‌تاكانی سه‌ده‌ی بیستدا. باوكی سێ كوڕ و دوو كچه‌كه به كه‌سێتیی كۆڵۆنێل په‌سیان سه‌رسامه‌و هه‌ر به‌و هۆیه‌وه ناوی كۆڵۆنێل به‌سه‌ر ئه‌میشدا داده‌بڕێ، ته‌نانه‌ت وێنه‌یه‌كی گه‌وره‌ی كۆڵۆنێل په‌سیانیشی له‌ناو ماڵه‌كه‌یدا هه‌ڵواسیوه.\nمنداڵه‌كانی كۆڵۆنێل گوزارشت له‌دیدێكی سیاسی و جیهانێكی ته‌واو جیاواز له‌یه‌كتری ده‌كه‌ن. ئه‌میری كوڕه گه‌وره‌ی (كه ناوی له ئه‌میر كه‌بیره‌وه وه‌رگیراوه) له‌ناو حزبی تووده‌دا چالاكی ده‌نوێنێت دوایی ده‌ستگیرده‌كرێ و له‌زینداندا ئه‌شكه‌نجه ده‌درێ. پاش ئه‌وه‌ی ئازاد ده‌بێت، تووشی حاڵه‌تێكی ده‌روونی خراپ ده‌بێت و له ژێرخانی ماڵه‌وه خۆی زیندان ده‌كات. فه‌رزانه‌ی كچه گه‌وره‌ی كۆڵۆنێل، شووی به كابرایه‌ك كردووه كه ناوی «قوربانی حه‌جاج»ه و كه‌سێكی ساخته‌چی و هه‌لپه‌رسته. مه‌سعوود كه كوڕی دووه‌می كۆڵۆنێله به پێچه‌وانه‌ی ئه‌میری برا گه‌وره‌یه‌وه،  لایه‌نگری كۆماری ئیسلامییه‌و ده‌چێت بۆ شه‌ڕی عیراق و ئێران و دواتر له‌و جه‌نگه‌دا ده‌كوژرێت.\nمحه‌مه‌د ته‌قییش كوڕێكی تری كۆڵۆنێڵه‌و لایه‌نگری فیدائیانی خه‌لقه. بچووكترین منداڵیشی په‌روانه‌ی كچێتی كه هێشتا چوارده ساڵانی ته‌واو نه‌كردووه‌و هه‌واداری موجاهیدینی خه‌لقه یان به‌وه تاوان ده‌كرێ و له سێداره ده‌درێت.\nدیاره منداڵه‌كانی كۆڵۆنێل هه‌ریه‌كه‌یان چاره‌نووسێكی ناخۆش چاوه‌ڕوانیان ده‌كات و ژیانیان ته‌واو ئاڵۆزو ناخۆشه. كۆڵۆنێل له‌زاری خۆیه‌وه به‌مشێوه‌یه باسی منداڵه‌كانی ده‌كات.\n(ئاخۆ له‌به‌رئه‌وه‌ی من ملم بۆ فه‌رمانه‌كان نه‌دا، گیرام و زیندانی كرام و نه‌متوانی ئه‌ركی خۆم به‌رامبه‌ر به‌كچه بچكۆله‌كه‌م، په‌روانه به‌جێبهێنم؟ خوشكه گه‌وره‌كه‌ی، فه‌رزانه، به مێرده‌كه‌یه‌وه خه‌ریك بوو و كوڕه‌كانیشم، هه‌ریه‌كه‌یان به‌ڕێی خۆیاندا ڕۆیشتن. ئه‌میر له زیندان بوو. محه‌مه‌د ته‌قی هه‌وڵی ده‌دا له زانكۆ وه‌ربگیردرێ. مه‌سعوودیش تا بڵێیت گۆشه‌گیر بوو. ئاخ مناڵه به‌سزمانه‌كه‌م… به لایه‌نی كه‌مه‌وه ده‌بووایه یه‌كێكتان ئاگای له‌خۆی بووایه. نه‌ده‌بوو به تاقی ته‌نیا باری ئه‌م دنیایه‌تان له كۆڵ بگرتایه. منیش ئێجگار ئه‌و پیاوه به‌هێزه نیم به‌رگه‌ی ئه‌م هه‌موو شته بگرم.)\nبه‌ڵام له‌هه‌مانكاتیشدا كۆڵۆنێل خۆی به‌رپرسی یه‌كه‌مه له‌م ڕه‌وشه خراپه‌ی منداڵه‌كانی: (باوكه ئێمه له تۆوه ئه‌م شتانه فێر بووین. تۆ یه‌كێك بوویت له‌و ئه‌فسه‌ره كه‌مانه‌ی شا كه یاخی بوویت و نه‌چوویت بۆ زوفار. تۆ تاقه كه‌س بوویت هه‌موو شتێكت ده‌رباره‌ی موسه‌دده‌ق پێ وتین و ئه‌وه‌ش كه چۆن نه‌وتی خۆماڵیكرد) .\nمێژووی كۆن و نوێی ئێران\nله‌م ڕۆمانه‌دا ده‌وڵه‌ت ئابادی به شێوازێكی ئه‌ده‌بیانه باسی له مێژووی په‌نچا ساڵه‌ی ئێران ده‌كات. قسه له‌سه‌ر كوده‌تاكه‌ی دژ به موسه‌ده‌ق ده‌كات كه له‌ساڵی 1952 به‌ده‌ستی سیای ئه‌مریكا روویدا. پاشان دێته سه‌ر ڕژێمی شاهنشاهی ئێران و به‌تایبه‌تی باسی ناعه‌داله‌تی و ده‌زگا ئه‌منییه ترسناكه‌كانی ده‌كات. دواتر باسی راپه‌ڕینی زوفاری عومان ده‌كات. ئه‌م ڕاپه‌ڕینه له‌ساڵی 1973 دا له‌پارێزگایه‌كی باشووری خۆرئاوای سه‌ڵته‌نه‌تی عومان سه‌ریهه‌ڵدا، له دێسه‌مبه‌ری ١٩٧٣دا، هێزێكی هه‌ڵبژارده‌ی سێ هه‌زار كه‌سی له ئێرانه‌وه چوون بۆ یارمه‌تیی سوڵتان قابووس بن سه‌عید تا یاخیبوونه‌كه‌ی PELOAG (به‌ره‌ی خه‌ڵك بۆ ئازادیی عومان و كه‌نداوی عه‌ره‌ب) سه‌ركوت بكات. پاشان دێته سه‌ر شۆڕشی ئێران و دروستبوونی كۆماری ئیسلامی و جه‌نگی عیراق و ئێران.\nدیاره ده‌وڵه‌ت ئابادی بۆ نووسینی ئه‌م ڕۆمانه‌ی پشتی به كۆمه‌ڵێك ته‌كنیكی رۆماننووسین به‌ستووه له‌سه‌رو هه‌مووشیانه‌وه « فلاش باگ، مۆنۆلۆگی راسته‌وخۆ و ناڕاسته‌خۆ، دیالۆگ، «دیاره به‌زمانێكی شیعری، به‌ڵام ئه‌وه‌ی كه زیاتر زاڵه مۆنۆلۆگه. له‌هه‌مانكاتیشدا به دوو شێوه ڕۆمانه‌كه ده‌گێڕێته‌وه، جارێك له زاری كه‌سی یه‌كه‌مه‌وه‌و جاری واش هه‌یه به زاری كه‌سی سێیه‌مه‌وه گێره‌وه‌ر قسان ده‌كات.\nده‌وڵه‌ت ئابادی له‌م كتێبه‌یدا نیقاشێكی گه‌وره له‌باره‌ی نیشتمان و پرسی هاووڵاتیبوون ده‌كاته‌وه ئه‌مه‌ش به ڕوونی له دیالۆگی نێوان ئه‌میر و باوكیدا ده‌رده‌كه‌وێت، تا ڕاده‌یه‌كی زۆر بۆچوونێكی ره‌خنه‌گرانه‌یه له دیدی جه‌ماوه‌ری ئێرانی.\n«باوكه! تراژیدیاكه ئه‌مه‌یه! ده‌ڵێن خوا ئه‌و به‌ندانه‌ی خۆی ده‌كوژێت كه زۆری خۆشده‌وێن. ئه‌وه‌تانێ نیشتمانه‌كه‌ی ئێمه‌ش ئه‌وانه ده‌كوژێت كه زۆریان خۆشده‌وێت. ئاخۆ ئه‌م نیشتمانه‌ی ئێمه خۆی ده‌كوژێت؟ دێنه ناو ناخته‌وه، به كارت ده‌هێنن تا له به‌رژه‌وه‌ندیی ئه‌واندا قسه بكه‌یت و، پاشانیش ده‌تكوژن.”\nزه‌مه‌نی سه‌ره‌كی ڕۆمانه‌كه‌ی ده‌وڵه‌ت ئابادی زه‌مه‌نی شۆڕشی ئێرانه، هه‌ربۆیه به درێژی باسی شۆڕشه‌كه‌و به‌سه‌رهاته‌كانی ده‌كات، له‌هه‌مانكاتیشدا دیدی خۆی بۆ شۆڕشه‌كه ده‌رده‌خات و ڕه‌خنه‌ش له‌هه‌موو پارته سیاسییه‌كانی ئێران ده‌گرێت به‌تایبه‌تی چه‌په‌كان. ئه‌مه‌ش به‌تایبه‌تی له دیالۆگی نێوان ئه‌میر و باوكیدا ده‌رده‌كه‌وێت:\n(شۆڕش ده‌ستی دایه چه‌قۆی تیژ تا بیخاته سه‌ر گه‌رووی هاوڕێكانی و یه‌كه یه‌كه پاكتاویان بكات. ئه‌وكات ئه‌میر، كه سوور ده‌یزانی ئه‌ویش به‌شی خۆی ده‌ستی له تیژكردنی ئه‌و چه‌قۆیانه‌دا هه‌بووه، له ناكاوێكدا بێده‌نگیی و خه‌ڵوه‌تی هه‌ڵبژارد. نه ده‌یتوانی بچێته ڕیزی ئه‌وانه‌وه كه چاره‌نووسیان له سێداره‌دان یا كۆچ و په‌نابه‌ری بوو، نه ئه‌وانه‌ش كه ده‌چوونه ڕیزی ده‌سته‌و تاقمه‌كانی ڕژێمی ئیسلامیی نوێوه، ئه‌و ڕژێمه‌ی ئاماژه بوو بۆ هاتنی ڕۆژگارێكی تر بۆ په‌نابه‌ران و سیخوڕان و له سێداره‌دان.)\nپرسێكی گرنگی تری ناو ئه‌م ڕۆمانه مه‌سه‌له‌ی جه‌للادو قوربانییه. ئه‌مه‌ش به‌تایبه‌تی له دیالۆگی نێوان خدر جاویدو ئه‌میری كوڕه گه‌وره‌ی كۆلۆنێل دا ده‌رده‌كه‌وێت. كاتێك شۆڕشی ئێران رووده‌دات، خدرجاوید كه جه‌للادێكی ده‌زگای ساواكی ئێرانه‌و پێشتر له زیندان ئازاری ئه‌میری داوه، به‌ناچاری خۆی ده‌خاته ماڵی ئه‌میره‌وه بۆ ئه‌وه‌ی بۆ ماوه‌یه‌ك بیپارێزێت له ده‌ستی خه‌ڵكی. ئه‌م حاڵه‌ته‌ش له رووی ده‌روونی و كۆمه‌ڵایه‌تییه‌وه، ئه‌میر ده‌خاته گێژوای گه‌وره‌وه. له‌لایه‌كی تریشه‌وه ده‌وڵه‌ت ئابادی ڕه‌خنه‌ی توند له ڕژێمه نوێكه ده‌گرێت، چونكه دیسانه‌وه جه‌للاده‌كانی سه‌رده‌می شای به‌كارهێناوه، چونكه پاش ماوه‌یه‌كی تر خدر جاوید ده‌بێته جه‌للادی ڕژێمه نوێكه. له زاری خدر جاویده‌وه ده‌ڵێت: «له‌هه‌موو سه‌رده‌مه‌كاندا هه‌موو شتێك ده‌ڕووخێت ته‌نها ده‌زگای ئه‌منی و پیاوانی ئایینی ده‌مێننه‌وه.»\nدیاره له‌كاتی خوێندنه‌وه‌ی ئه‌م رۆمانه‌دا، خوێنه‌ر زۆر هۆشیار نه‌بێت و ته‌ركیزی ته‌واوی نه‌بێت، له‌وانه‌بێت ده‌زووی رۆمانه‌كه له‌ده‌ستبدات، چونكه ده‌وڵه‌ت ئابادی گه‌مه‌ی زۆر به زه‌مه‌ن ده‌كات ئه‌ویش له‌ڕێگه‌ی تێكه‌ڵكردنی هه‌ردوو ره‌گه‌زی فلاشباگ و مۆنۆلۆگه‌وه. له‌لایه‌كی تره‌وه مۆنۆلۆگ له‌م رۆمانه‌دا زۆر زاڵه ، كه ئه‌مه‌ش زۆرجار خوێنه‌ر بێ تاقه‌ت ده‌كات.\nدیاره ئه‌وه‌ی له‌م رۆمانه‌دا بۆمان ده‌رده‌كه‌وێت ده‌وڵه‌ت ئابادی وێنه‌یه‌كی تراژیدی ژیانی ئێرانییه‌كانمان پێ ده‌دات. نابێت ئه‌وه‌شمان له‌بیربچێت ئه‌و زه‌مه‌نه‌ی ده‌وڵه‌ت ئابادی باسی ده‌كات، زه‌مه‌نێكی ناخۆشبووه بۆ نه‌وه‌ی ئێران چونكه له‌وكاته‌دا ئێران كه‌وتبووه ناو ململانێی سیاسیی و شۆڕش و پاشان جه‌نگێكی گه‌وره‌ی ماڵوێرانیش دێت به‌سه‌ریدا. به‌ڵام هه‌موو ئه‌مانه‌ش نابێته هۆی ئه‌وه‌ی كه بڵێین ژیانی هه‌موو ئێرانییه‌كان به‌وشێوه تراژیدییه بووه كه ده‌وڵه‌ت ئابادی باسی لێوه ده‌كات. به بڕوای من نووسه‌ر زۆر « تاریكبینه، من وشه‌ی ڕه‌شبینی به‌كارناهێنم چونكه نزیكه له راسیزمه‌وه» سه‌یری ئه‌و قۆناغه‌ی ئێرانی كردووه، ئه‌م زاڵبوونی تراژییه‌ش به‌سه‌ر رۆمانه‌كه‌دا، خوێنه‌ر بێ تاقه‌ت ده‌كات.\nقسه‌یه‌ك له‌سه‌ر وه‌رگێڕانه‌كه\nبرای هێژام كاك ئازاد به‌رزنجی داوای لێكردم كه به‌راوردێكی بۆ بكه‌م له‌گه‌ڵ ده‌قه ئه‌ڵمانییه‌كه چونكه ئه‌م رۆمانه یه‌كه‌مجار ته‌رجه‌مه كراوه بۆ زمانی ئه‌ڵمانی و دواتر كراوه‌ته ئینگلیزی. به‌گشتی من هیچ جیاوازییه‌كی وام له نێوان ده‌قه ئینگلیزی و ئه‌ڵمانیه‌كه‌دا نه‌دی، ته‌نها له رووی ئیدیۆم و باسكردنی چه‌ند رووداوێكی مێژووییدا كه‌مێك جیاوازییان هه‌یه. كاك ئازاد وه‌كو خۆشی له‌پێشه‌كی كتێبه‌كه‌یدا باسیكردووه، ته‌نها پشتی به ده‌قه ئینگلیزییه‌كه به‌ستووه، به بڕوای من تا راده‌یه‌كی زۆریش سه‌ركه‌وتوو بووه، هیوای كاری زیاتری بۆ ده‌خوازم\nكۆلۆنێل. مه‌حمود ده‌وڵه‌ت ئابادی. وه‌رگێرانی: ئازاد به‌رزنجی. ده‌زگای چاپ و په‌خشی ئه‌ندێشه. سلێمانی 2015.\nعەبدوڵڵا پەشێو – شاعیرێک لە رەگەزی سەربزێوی\nئەدەبی ئازار 5, 2014 Comments: 2\nکۆکردنەوەو ئامادەکردنی: زیاد نادر عاڵڵایی\nلە بڵاوکراوەکانی خانەی ئەربیل بۆ چاپ و بڵاوکردنەوە\nبه‌راوردیه‌کا کێشناسی دناڤبه‌را عه‌رووزا کوردی و فارسی دیوانێن (مه‌لایێ جزیری و حافز شیرازی) وه‌ک نمونه\nئەدەبی, دەزگای سپیرێز شوبات 14, 2014 لێدوانێک بنووسە\nدانانا: حەلیما خورشید عەبدوللا\nوەشان‌خانە: دەزگەها سپیرێز یا چاپ و وەشانێ\nژمارە وەشانێ: 349 – سالا 2011\nچاپخانەیا: خانی – دهۆک\nسیمۆلۆژیای زمانی سۆفیگه‌ری له شیعره‌کانی مه‌لای جزیری‌دا\nدانانا: کامەران ئیبراهیم مشەختی\nژمارە وەشانێ: 348 – سالا 2011\nپیشگوئیهای ایل بگی جاف\nفارسی, ئەدەبی تشرینی دووه‌م 26, 2013 لێدوانێک بنووسە\nپیشگوئیهای ایل بگی جاف – شاعر کرد کە 500سال پیش احوال ایران و جیهان‌را تا امروز پیشگوئی کردە است\nترجمة وشرح: صدیق صفی‌زادە ( بۆرەکەیی )\nبەداخەوە ئەم کتێبە بەنرخە چەند لاپەڕەیەکی کەمە، هیوادارم ئەگەر کەسێک کتێبەکەی لا دەسدەکەوێ بە خواستن بۆمان بنێری تا جوانتر و بەبێ کەمی دووبارە سکانی بکەمەوە.\nلەگەڵ رێز و سوپاسم بۆ خاوەنی ویبلاگی یاران پردیور کە ئەم کتێبەی ئامادە کردوە منیش وەرمگرتووە.


بە بۆنـەی هـاتنی جـەژنی نـەورۆزی پیـرۆز و ساڵی نـوێی کوردی (٢٧٢١)، رەزا شوان – Peshmergekan\nجوانترین پیرۆزبایی لە هەموو خوشک و برایەکی کوردستان پەروەر دەکەین لە کوردسـتان بن یا لە هـەر شـوێنـێکی هـەنـدەرابن.. نـەورۆز پیـرۆزتـرین و دێـرنیـترین شاجـەژنی نەتـەوەیی کـوردە.\nکـۆنترین جەژنی مـرۆڤـیشە لەسەر زەویدا. نەورۆز سیمبولی برایەتی و تەبایی و یەکگرتن و ئاشتی و لێبووردن و ئاشتبوونەوە و گەردن ئازادییە. جەژنی بەهار و گوڵ و گوڵزار و ژیانەوەی سـرورشت و خـۆشی و هـاتە. جـەژنی نـەورۆز هـانـدەرمانە بۆ سووربـوون و نەسـرەوتـن و درێـژەدان بە خـەبـات و تێکـۆشـان لە پێـناوی ئـازادیی کـورد و رزگـارکـردنی کوردســتان لە داگیرکەرانی دڕنـدە و رەگـەزپەرست. کـردنەوەی ئاگری نەورۆز پەیامێکە بۆ داگیرکەرانی کوردسـتان کە خەیـاڵیان خاوە بتوانن گڕ و کڵپەی کوردایەتی و کوردستان پەروەری لە دڵ و هۆشی کورد دابمرکێنن یا بتـوانن ناسـنامەی نەتـەوەیی کورد بسـڕنەوە.\nنەرویـج: ١٧/ ئـادار/٢٠٢١\nهۆنراوە بۆ منداڵان .. نـەورۆز و بەهـار .. رەزا شـوان\nوا نــــــەورۆز و بـەهــــــارە\nوەرزی گــوڵ و گـوڵــــــزارە\nســەری ســاڵی کـوردیــــــیـە\nجـەژنی خـۆشی و شـــادیـیـە\nسـروشت جـوان و رەنگـیـنە\nتـیـشـکی خــۆری زێــــڕیـنـە\nزەوی ســەوزی پـۆشـــــیـوە\nئــــاوی روونـی نـۆشــــــیـوە\nشوێنی سەیـران و گەشــــتـە


هیچ دیمەنێکی کوردستان دووپات نابێتەوە – کردنامه\n"لە شاری ئەهوازەوە هاتووین، بەڕاستی قسەی تێدا نییە. رێگەکەمان لە کامێرانەوە بوو بەرەو پاڵنگان، لەوێشەوە چووینە مەریوان و هەورامان و ئێستاش کە لە سنەین. هیچ دیمەنێکی کوردستان دووپات نابێتەوه"\nکردستان زیبا مجموعه عکس از طبیعت کردستان\nکوردنامه؛ ئەمساڵ دیمەنەکانی شاخ و سرووشتی پارێزگای لۆڕستان و ناوچەی هەورامان لە پارێزگاکانی کوردوستان و کرماشان، کە بۆ زۆربەی هاووڵاتیانی ئێران نامۆیە، لە پشووەکانی نەورۆزدا بوونە هۆکارێک بۆ پەلکێشکردنی گەشتیاران.\nگەشتیارێکی ئێرانی دەڵێت، “یەک لە جوانترین رووبارەکانی ئێرانە، کە لە شاری خوڕەمئاوا و لە پارێزگا جوانەکەی لۆڕستانە. لە دەوروبەری هەم دار هەیە، هەم کێوی لێیە، خۆیشی تاوەکو دڵ حەزدەکات جوانە”.\nگەشتیارێکی دیکە ئاماژە بەوە دەکات، “لە شاری ئەهوازەوە هاتووین، بەڕاستی قسەی تێدا نییە. رێگەکەمان لە کامێرانەوە بوو بەرەو پاڵنگان، لەوێشەوە چووینە مەریوان و هەورامان و ئێستاش کە لە سنەین. هیچ دیمەنێکی کوردستان دووپات نابێتەوە”.\nعەمارەتی خەسراوای سنە، بینایەکی مێژوویییە و بووەتە هۆی پەلکێشکردنی زیاتری گەشتیاران.\nیەکێک لە گەشتیارانی ئێران لەبارەی بینا مێژووییەکەوە دەڵێت، “بینایەکی زۆر سەرنجڕاکێشە، سەرەتا کە دێیتە ژوورەوە، چاوت بەو پەیکەرانە دەکەوێت، نموونەیان زۆر کەمە. ئەوانەی ئەم پەیکەرانەیان دروستکردووە هونەرمەند بوون. لێرە مەستوورەشم ناسی کە گوایە لەم بینایە دانیشتووە و خۆشحاڵم کە توانیم ئەو خاتوونە کوردە بناسم”.\nدوای دوو ساڵ بەسەر بڵاوبوونەوەی پەتای کۆرۆنا، ئەمساڵ رێژەی هاتنی گەشتیار بۆ کوردستان ۲۰ بۆ ۳۰% زیاتر بووە لە ساڵی رابردوو. ئەوەش لە کاتێکدایە کە هەندێک لە رۆژانی پشووی نەورۆز، لە هەندێک لە پارێزگاکان کەشوهەوا سارد و تاوەکو ئاستی بەفربارین چووە.\nبەپێی ئامارەکانی بەڕێوەبەرایەتییەکانی گەشتیاریی پارێزگاکان، هەرکام لە پارێزگاکانی کرماشان و کوردستان سەردانی یەک ملیۆن و ۵۰۰ هەزار گەشتیاری بۆ تۆمارکراوە و ۳۳ هەزار گەشتیاریش لە سنوورەکانی ئەو دوو پارێزگایەوە سەردانی کوردستانی عێراقیان کردووە.\nلە گەرووی کافرییە لە ناوچەی بەدرەی پارێزگای ئیلام، رووبارێک لەنێو دڵی شاخێکدا ژمارەیەک گەشتیاری لەخۆی کۆکردووەتەوە کە بەجۆرێک سەرسامن بە سرووشتەکەی؛ بەڵام زۆربەی ئەو گەشتیارانە گلەیی لە نەبوونی خزمەتگوزاری و پێ ڕانه گەیشتن بە شوێنێکی گەشتیاریی وا دەکەن.\nگەشتیارێک دەڵێت، “رێگەی گەیشتن بەم گەرووە جوانە بەڕاستی سەخت بوو، زۆر جێی داخە. بە هەر ئۆتۆمبێلێک ناتوانی بگەیتە ئێرە”، گەشتیارێکی دیکە گلەیی هەیە و دەڵێت، “شوێنێکی گەشتیاریی تایبەتە، بەڵام بەداخەوە توالێتێکیان بۆ دروست نەکردووە”.


نەورۆزی ٢٧١٥ . جەماڵ عەڵیاڵی\nڕۆداوەکانی ئەو چەند ڕۆژە زۆر بە ئاشکرایی دەری دەخەن کە داگیرکەرانی کوردستان و نەیارانی چ دەخوازن. تەقینەوەی حەسەکە و بانە ، سەربڕینی سێ پێشمەرگە، بەندیکردنی خەباتکارنی مەدەنی،\nبەردەوامی داعەش لە سەر هێرشەکانی بۆ سەر ڕۆژئاوا، بردنی تێکۆشەرانی کورد بەرەو پەتی سێدارە، جێگیرکردنی حەشدی شەعبی لە باشوور و هەڕەشە و گوڕەشەی زیاتر لەو شێوازە، لە خۆیدا بە ڕاشکاوی دەڵێت کە داگیرکەران و نەیارانی کورد چیان لە نەتەوەی کورد دەوێت. لە لایەکیترەوە ئەوەشی ئاشکراتر سەلماند کە داعەش هەر ئێستا ئامرازێکیتری داگیرکەران و نەیارانی کورد و کوردستانیانە. حەشدی شەعبی بۆیە نەهاتووە کە دژی داعەش، یارمەتی حکومەتی هەرێم کە پارێزگایەکی هاوبەشی تورک و ئێرانیە بدات، حەشدی شەعبی بۆیە هاتووە کە لە ئەگەری سەرنەکەوتنی داعەش لە مەبەستەکەیدا، جێگەی ئەو بگرێتەوە.\nلەو ناوەدا بانگەشەی ئەوە دەکرێ کە پ ک ک واز لە شەڕی چەکداری بێنێت، من ناچمە سەر ئەوە کە هەواڵەکە بە ئەنقەست دەگۆڕدرێ بۆ ئەوەی ڕاستییەکان بە باشی دەرنەکەون و کۆمەڵانی خەڵک لە تاریکیدا بمێننەوە بەڵام بۆچوونی خۆم لە چەند دێڕدا بەو شێوەیە باس دەکەم.\nکاتێک کە داگیرکەر و نەیارانی کوردستان بە ئاشکرایی مەبەستی خۆیان لە هەمبەر نەتەوەی کورد دەردەبڕن، ئیتر چ جێگەیەک بۆ شک و گومان نامێنێتەوە. هەر بەو هۆیەوە ئەگەر پ ک ک کۆنگرەی خۆی ببستێ لە کۆتاییی شڕۆڤەی مژارەکەدا، دەگاتە بەو ئامانجە کە ساویلکەیی و چەوتە بیرییە ئەگەر لە دۆخی هەنووکەییدا باس لە چەکدانان بکرێ. لە دۆخی هەنووکەییدا کە هیچ بەشێکی کوردستان نە تەنیا رزگار نەبووە بەڵکوو لە جاران زیاتر مەترسی لە سەرە و بەو پێوەرە کە جگە لە خۆت کەس پشتت ناخورێنێ و بە هانات نایە، چۆن دەکرێ بیر لە چەکدانان بکرێ؟ چەکێک کە جگە لە خۆ پاراستن ئەویش جار جار، هەرگیز بۆ هیچ مەبەستێکیتر بەکار نەهێندراوە!\nئەو چەند دێرەی سەرەوە گوزارە لە ئاڵۆزی زیاتری دۆخەکە دەدەن. دۆخی ئاڵۆز، کارامەیی و وردبینی زیاتری گەرەکە، ئەوەش کاتێک لە مڕۆڤەکاندا بەدی دەکرێ کە یەکەم، ڕاستییەکان هەر وەکی خۆیان هەن ببینن، دووهەم، بیری بەرزەفڕی و ئێگۆئیسمی گڵاو وەلانێن و "شتە" سەرەکییەکان بخەنە بەر چاو. مخابن، ڕووداوەکانی ئەو چەند ساڵانەی دوایی ئەوە دەردەخات کە ئەوە کارامەییە لە سەرجەمی سازەکانی سیاسی کوردستاندا نیە. ڕاستە کە هۆکارێکی دەگەڕێتەوە سەر ئەوەی کە "هەر پێکهاتەیەکی سیاسی لە هەر کام لە پارچەکان، هەر سیاسەتێکی هەبێ، ڕاستەوخۆ یان ناڕاستەوخۆ دەکەوێتە خزمەتی یەک لە داگیرکەران". ڕاستە کە نەتەوەی کورد چ دۆستێکی بە ئەمەگی نیە کە بە هانایەوە بێت. بەڵام ئەوە گشتی ڕاستییەکان نیە. ڕەنگە بەشێک لە ڕاستییەکان بگڕێتەوە سەر شانی تاک و کەسایەتییەکان، بە تایبەت سیاسەتوانانی کورد.\nهەر ئێستا خەڵکانێکی زۆر هەیە کە لەو دۆخە ماندوون و هەست بەوە دەکەن کە پێویستی بە هەنگاوی جیدی هەیە، هەر ئەو خەڵکانە کە لە بێ هەڵوێستی سازەکانی سیاسی وەڕەزن. ئەوە دەبیتە بە هۆکارێک بۆ پێکهاتنی بیرۆکەی نۆێ و ڕەنگە بەو پێوەرە، زیاتر گونجاو دەگەڵ دۆخی هەنووکەیی. یەک لەو بیرۆکانە دەتوانێ پێکهاتنی هێڵێکی چەپ و تووندڕەو لەخۆوە بگرێتەوە. ئەەی کە تا ئێستا سازەکانی کورد جگە لە خۆپاراستنی زۆر جار بە "مسە مس" و جگە لە بانگەشە بۆ خەباتی مەدەنی بە دەلیلی "صلح طلبی" کە خۆی لە ڕاستیدا "تسلیم طلبی"یە کە لە لایەن داگیرکەرانەوە رەواجی پێدراوە، چ سیاسەتێکی ڕوونیان نەبووە یەک لە هۆکارەکانی پەروەردەبوونی بیرۆکەی چەپ لە بزاوی رزگاریخوازی کوردستانە. بە ڕای نووسەر، ئەو سناریۆیە دەتوانێ ئاڵۆزی دۆخەکە زیاتر بکات بەڵام شەرت نیە، بەو هۆیەوە کە هاوکێشەکانی سیاسی بەردەوام لە گۆڕانکاریدان و لەو ناوەدا ڕەنگە هەڵکەوێ (هەروەکی لە سەرەتای ١٩٩٠ هەڵکەوت و لە کیس چوو) و سازەکانی سیاسی لە دەرفەت کەلک وەرگرن. بە هیوای ڕۆژانی خۆش و بە ئاواتی پێکەنینی مناڵانی کوردستان ساڵی تازەتان پیرۆز.


کاربەدەستانی تەندروستی ئەمەریکا دەڵێن تا ئێستا ٢٠ ملیۆن کەس لە ئەو وڵاتە بە پەتای کوڕۆنا نەخۆش کەوتوون\nبیست ملیۆن کەس کە بە ئەو پەتایە نەخۆش کەوتوون مانای ئەوەیە ٦ لە سەد لە سەرجەم ٣٣١ ملیۆن دانیشتووی ئەمەریکا دەگرێتەوە.\nبە گوێرەی ئاژانسی ئاسۆشیەتێدپرێس کاربەدەستانی ئەمەریکا مەزەندەی دەکەن کە لە ئەو کاتەوە پەتای کوڕۆنا گەیشتوەتە ئەو وڵاتە تا ئێستا ٢٠ ملیون کەس لە ئەمەریکا پێی نەخۆش کەوتوون.\nئەم مەزەندەکردنەی رۆژی پێنج شەمە نزیکەی ١٠ هێندەی ئەو ٢ ملیۆن و سێ سەد هەزار کەسەیە کە پشتڕاست کراوە ئەو پەتایەیان گرتۆتەوە. کاربەدەستان لە مێژە ئەوەیان زانیوە کە میلیونها کەس بی ئەوەی ئاگادار بن تووشی نەخۆشییەکە بوونە کە ئەمەش بە هۆی بەردەوام نەبوونی تاقیکردنەوە گەلێک کەس تاقیکردنەوەی پزشکیان بۆ نەکراوە.\nئەم هەواڵە لە دەمێکدا دێت کە بەڕیوەبەرایەتی کار دەکات بۆ ئەوەی نیگەرانی وڵات سەبارەت بە کۆڤید ١٩ کەم بکاتەوە بە لە بەرچاوگرتنی ئەوەی زیاتر لە ١٠ ئەیالەتی ئەمەریکا دەبینن ژمارەی تووشبووان لە زیادبوون دایە.\nبەڕێوەبەرایەتی ترامپ هەروەها ئەوە لە بەرچاو دەگرێت کە لە کارناسانی زانستی کەڵک وەربگرێت لە دەمێکدا ئەو نیگەرانیە هەیە کە هەندێک لە ئەیالەتەکان بە خەریکن دەست بە کار بکەنەوە.\nئەو مەزندەکردنە نوێیە بە پێی لێکۆڵینەوەکانی ناوەندی کۆنتڕۆڵ و پێشگرتن لە نەخۆشییە و لە ئاکامی تاقێکردنەوەی نموونەی خوێنە کە لە سەرانسەری وڵات لە لایەن ئەو ناوەندە ، لە لایەن ناوەندەکانی خۆبەخشی خۆێن و سەرچاوەکانی تر وەدست هاتووە.\nدوکتور روبرت رێدفیڵد، بەڕیوەبەری ناوەندی کونتڕۆل و پێشگرتن لە نەخۆشی، پێنجشەمە لە دەمێکدا لە گەڵ پەیامنێران دەدوا گوتی : ئەوە ڕوونە کە گەڵیک کەس لە ئەو وڵاتە هێشتاش جێگای گۆمانن. ئەوە مەسەلەیەکی زۆر جیدییە. بەڵام دەمەوێت خەڵک بە ئەوە بزانن کە ئێمە ئەمڕۆ لە بەراورد لە گەڵ مانگەکانی ٣ یان ٤ لە دۆخێکی جیاواز داین واتا ئەمڕۆ زۆرتر کەسانی گەنج تووشی نەخۆشییەکە دەبن کە وێناچێت نەخۆشییەکەیان پەرەبستێنێت یان لە ئاکامی ئەو دا گیان لە دەست بدەن."


چیرۆکەکانی سلێمان ھەڵشۆیی!\nسەرەتا دەمەوێ بڵێم، شتێک کە لە چیرۆک و کەیسی سلێماندا، بوونی نییە، ئەوەیە کە پێیدەڵێن ھەستکردن بە شۆک! واتە چیرۆکە راستەقینەکەی سلێمان، چیرۆکێک نییە لە بەردەم شۆکێکی گەورەدا رامانبگرێت.\nئێمە لە سەرەتای بڵاوبوونەوەی کۆڤید ١٩دا لە بەردەم ئاماری ژمارەی توشبووان و مردووانی ئەمریکا و دۆخی ھەندێ لە وڵاتانی ئەوروپادا، شۆک دەبووین. دواتریش لە بەردەم توشبوونی بۆ نمونە ١٠ کەس و مردنی تەنیا یەک کەس لە ھەرێمی کوردستاندا بەم ڤایرۆسە، ھەر شۆک دەبووین. ئەم شۆک بوونە پەیوەندی بە نوێبوونی ڤایرۆسەکە و نەناسینی، ھەروەھا بە ژمارەکانەوە بوو، واتە کۆی پرۆسەکە: ڤایرۆسەکە، لوغزی بڵاوبوونەوەی، ژمارەی توشبووان و مردووان، لێکەوتە سیاسی، ئابووری و کۆمەڵایەتییەکانی، مەترسییەکانی بۆ سەر ھەر یەکێکمان، سەرجەمیان کۆی سیستەمە سیاسییەکانی دونیا و مرۆڤایەتییان بە ئێمەشەوە توشی شۆکێکی گەورە کرد.\nواتە شۆکبوون تا رادەیەکی زۆر پەیوەندی بە رووداو، فۆرمی رووداو، قەبارە و کاریگەری رووداوەوە ھەیە، کە تا چەند دەبێتە مایەی دروستبوون و پێشاندانی شتێکی تازە، لانیکەم لەمڕووەوە تازە، کە مرۆڤ لە ماوەی ژیانی خۆیدا رووداوی ھاوشێوە، یان نزیک لەوەی نەبینیبێت.\nچیرۆکەکەی سلێمان، وەک باس دەکرێ، بریتییە لە سەودا و مامەڵە لە پێناوی بەدەستھێنانی قازانجدا. ئەگەر دیوێکی دیکەیشی ھەبێت، بریتییە لە فریودان و خەڵەتاندن لە نێو پرۆسەی سەودا و مامەڵەکەدا. بۆ ھەمووانیش ئەوە روونە، وەکچۆن لە مامەڵەدا قازانج بە ئامانج دەگیرێ، دەشێ زەرەریشی تیا بێت. لەوەی سلێمان ھەڵشۆییدا ھەمووان زەرەرمەندن، ھەم لایەنی یەکەم، کە سلێمان ھەڵشۆییە و لایەنە سەرەکییەکەیە، ھەم لایەنی دووەم، کە کۆی ئەو ھاوڵاتیانەن بە خواستی خۆیان و بەبێ زۆرلێکردن چوونەتە ناو مامەڵە لەگەڵ سلێماندا و ئامانجیشیان بەدەستھێنانی قازانج بووە. واتە لەم بابەتەدا، وەکچۆن شۆکبوون نییە، ستەم و زۆریش بوونی نییە.\nئێمە لە چیرۆکی سلێماندا لەبەردەم شۆکێکدا نین، چونکە نە سەرەتای چیرۆکێکی نوێیە و نە کۆتا چیرۆکی لەمجۆرەش دەبێت. لە کوردستاندا، دەیان چیرۆکی وەک چیرۆکەکەی سلێمان، یان ھاوشێوەی ئەم چیرۆکە لە چەق و سەنتەری شارە گەورەکاندا روویانداوە، بەڵام ھیچیان بە ئەندازەی ئەم دواچیرۆکە نەیخستینە بەردەم شۆکی ساختە و نێگەتیڤەوە، شۆکێک، نە لە جێگەی خۆیدایە و نە دیوێکی پۆزەتیڤی ھەیە.\nچیرۆکی سلێمان، خەڵکی کوردستانی بە خوێندەوار و نەخوێندەوارەوە، کردۆتە بەشێک لە رووداوێکی پەراوێزی و بینراو، دەیان فرسەخ لە جەوھەری خۆمان و لە کێشە بنەڕەتییەکانمان دووریخستینەوە. لەوەدا میدیا و سۆشیال میدیاش، تایبەت ئەوانەی موڵکی حیزب و دەسەڵاتن، بەشێوەیەکی مەبەستدار و بەرنامە بۆ داڕێژراو، رۆڵێکی تەواو نێگەتیڤییان لە پەخشکردن و بڵاوکردنەوەی چیرۆکەکەدا بینیوە. چیرۆکەکەیان لەوە دەرکردووە بە تەنیا وەک ھەواڵێکی میدیایی مامەڵە بکرێت، کردوویانە بە کەرەستەیەکی گەورەی میدیایی و بۆ مەبەستی شاراوەی خۆیان وەبەرھێنانی تێدا دەکەن. ئەمەو وێڕای بوونی دەیان کەیسی گەورە و ئابڕووبەرانە، کە بە بەرچاوی خودی ئەم میدیا حیزبی و شەخسییانەوە روویانداوە، بەڵام لە رووبەری میدیایی ئەواندا، بەھای ئەوەی نابێ جێگەی ھەواڵێکی ناسەرەکیش داگیربکات، ئەوە لەلایەک، لەلایەکی دیکەوە، دەیان رووداوی لە شێوەی ئەوەی سلێمان و بگرە گەورەتریش لە کوردستاندا روویانداوە، بەڵام بۆچی ئەوەی سلێمان بەم ئەندازەیە دەبێتە جێگە بایەخ و بەو خێراییە بڵاودەبێتەوە. ئایا ئەمە پەیوەندی بە دۆخی سیاسی و ئابوری ھەرێمەوە ھەیە، یان ھۆی شاراوە و نەبینراو لە پشتی ئەم مامەڵە میدیاییەدا ھەیە و تا ئێستا ئاشکرا روخساریان دەرنەکەوتووە.\nنایشارمەوە ئەوەی لەم چیرۆکەی سلێماندا، منی خستە بەردەم شۆکبوونەوە، ئەم بایەخ پێدانە و گەورەکردنی قەبارەی چیرۆکەکەیە. ئەمڕۆ بەشێکی گرنگی خەڵکی ئێمە لە نەخوێندەوارەوە تا سەنتەری زانکۆکان، خەریکی یەک فۆرم و یەک جۆر لە بیرکردنەوە و روانینن، ئەویش بریتییە لە چیرۆکەکەی سلێمان ھەڵشۆیی.


هاوپەیمانی: لەگەڵ یەكێتی سەرقاڵی ئەنجامدانی رێكەوتنێكی سیاسین\nلە راگەیەنراوێكدا هاوپەیمانی بۆ دیموكراسی و دادپەروەری رایگەیاندووە، كە راستگۆیانە بەردەوامە لە هەنگاوەكانی و سەرقاڵی گفتوگۆیەكی تێروتەسەلی هەمەلایەنەیە لەگەڵ هێزە كوردستانی و عیراقییەكان لەپێناو كۆتاییهێنان بە قەیران و كێشەكان.\nهاپەیمانی ئەوەشی خسۆتە روو كە"لەسەر داوای كەسانی دڵسۆز و خەمخۆر و تیكۆشەرانی هاوپەیمانی و یەكێتی نیشتمانی كوردستان سەرقاڵی ئەنجامدانی رێكەوتنێكی سیاسین بە ئامانجی چارەسەركردنی تەنگژەكان"\nهاوپەیمانی: پەیام و پرۆژەكەمان بەردەوامە و سەرقاڵی خۆرێكخستنەوەین\nڕاگەیاندراوی وتەبێژی هاوپەیمانی دیموكراسی و داپەروەرییەوە\nخەڵكی هۆشمەندو تێگەیشتوو\nلای هەموتان ئاشكرایە هاوپەیمانی بە راستگۆیی و بێ پێچ و پەنا هەڵوێستە سیاسییەكانی خۆی خستۆتەڕوو. لەمروەشەوە، بە ئاشكرا، داوای دیالۆگی نیشتمانی كردو هەر زووش لەلایەن سەرجەم هێزە ئۆپۆزسیۆن و دەسەڵاتدارەكانەوە پێشوازی لێكرا. ووتومانە و بەبێ دوو دڵی دەیلیینەوە كە ئەگەر و پێشهاتەكانی كوردستان و عیراق دەخوازێ لەم دۆخە سیاسە چەقبەستووە دەرباز بین. دواتریش لەم چوارچیوەیدا، هەنگاوی پراكتیكی بۆ نراو زنجیرەیەك كۆبونەوە بەڕێوەچووە. خۆ ئەگەر بانگەشەی هەڵبژاردن نەبوایە، رەنگە هەنگاوی گەورەتر بۆ رێكەوتنی سیاسی بەرفراوان بنرایە.\nئێستاش لەبەرئەوەی هاوپەیمانی بەشداری هەڵبژاردنی نەكردوە، هەربۆیە راستگۆیانە بەردەوامە لە هەنگاوەكانی و سەرقاڵی گفتوگۆیەكی تێروتەسەلی هەمەلایەنەیە لەگەڵ هێزە كوردستانی و عیراقییەكان لەپێناو كۆتاییهێنان بە قەیران و كێشەكان.\nلەم نێوەندەشدا، لەسەر داوای كەسانی دڵسۆز و خەمخۆر و تیكۆشەرانی هاوپەیمانی و یەكێتی نیشتمانی كوردستان سەرقاڵی ئەنجامدانی رێكەوتنێكی سیاسین بە ئامانجی چارەسەركردنی تەنگژەكان و چاككردنی باری بژێوی خەڵك و رێكخستنەوە و سازدانی تواناكانمان بۆ خزمەتی بەرژەوەندی گەل. كە چاوەڕوان دەكرێت دوای هەڵبژاردنەكان فراوان بكرێت بەرووی هێزە سیاسییەكانی دیكەدا.\nهەركەسیش بەهەر مەبەستێك هەوڵی شێواندنی ئەم راستییانە بدات، ئەوا درۆیەكی گەورەیە و هەوڵێكە بۆ خەڵەتاندنی خۆی و خەڵك لەپێناو كۆكردنەوەی چەند دەنگێكی كەمی هەڵبژاردن.\nلەكۆتاییدا هاوپەیمانی دڵنیای خەڵك و هاودیدان دەكاتەوە كە پەیام و پرۆژەكەی بەردەوامە و سەرقاڵی خۆسازدان و خۆرێكخستنەوەیە بە ئاراستەی زیاتر بەهێزكردنی پێگەكەی و ئاراستەكردنی هاودیدانمان بەرەو كایەی خزمەتكردن و ریكخستنەوە و یەكخستنەوەی توانای هیزە چاكەخوازەكان. هیچ هەوڵێكی نەزۆكیش ناتوانێت ئامانجەكانی هاوپەیمانی بۆ دیهینانی لە حوكمرانی باش و دادپەروەر رابگرێت.\nسەركەوتوو سەرفراز بن\nگوتەبێژی هاوپەیمانی دیموكراسی و دادپەروەری\n"بەرەی نەوەی نوێ و بەرەی كۆمپانیای نالیا"


کورتە وەڵام! بۆ وتارێکی ئەنوەر ئەڵمان!\nلە ماڵپەڕی ھاوبیرانی کوردایەتیدا،بەبەرواری ٢١/٨/٢٠١٧ ئەنوەر ئەڵمان ناوێ، وتارێکی دژی پیرۆزیی نیشتمان بڵاوکردۆتەوە کەنەئەبوایە ئەو ماڵپەڕەی ئاڕاستەیەکی نەتەوەیی ھەیە، بە وتاری لەوجۆرە، کاتی خوێنەرەوەکانی بەفیڕۆبدا ! بەتایبەتی لەم کاتی ھەلی سەربەخۆیی کوردستانەدا!\nتێکڕا نوسینەکەی لەخولگەی رستەیەکدایە کەئەڵێ (چمکەکانی ئازادیی مرۆڤ لەخاکێ نیشتمان پیرۆزترن! لەکوێ مافەکانی مرۆڤ پارێزراوبێ دەشی ئەو جێیە نیشتمانبێ!) پێش ئەم، فەیلەسوفەکانی بیری کۆمۆنستی، سەد ساڵێ لەم جۆرە خەڕەکەیان رستو ئەنجام بە فویەکی گۆربەشۆف ریسەکەیان بوەوە بەخوری! ئەوەبو گەلانی سۆڤێتو ئەوروپای رۆژھەڵاتو زۆریتر، گەڕانەوە بۆ چمکی پیرۆزیی نیشتمانەکانیان. سەبارەت ئازادیش، زوربەی مرۆڤەکانی رۆژئاوای گێتی، دەمێساڵە لەکەماڵی ئازادیدان، کەچی ھیچیان دەسبەرداری پیرۆزیو خۆشەویستیی نیشتمانەکانیان نەبون. ھەمیشە ھەر شانازی بەنیشتمانەکانیانەوە ئەکەن. کام لەو وڵاتانە وازی لە بستێ خاکی خۆی ھێناوە؟ تەنانەت ئەو بیانیانەی لەو وڵاتە ئازادانەشدا ئەژین یا نیشتەجێنو ھەمو مافەکانیان وەک مرۆڤ پارێزراوە، ھەر خەو بەنیشتمانەکەی خۆیانەوە ئەبینن. ئەوەتا ئەم کاک ئەنوەرەش کە رەگەزنامە کوردستانییەکەی خۆی گۆڕیوە بە (ئەڵمان!!) ھەر بەکوردی ئەو وتارەی نوسیوە! ئەوە پیرۆزیی نیشتمانەکەیەتی لەنائاگاییدا وایلێئەکا دەسبەرداری زمانی نیشتمانەکەی نەبێ. پیرۆزیی نیشتمان، دیاردەیەکی دەسکردنیە. بەشێکە لە نائاگاییو ناخی مرۆڤ، وەک خۆشەویستیی نێوان دایکو باوکو مناڵەکانیان، وەک دو دڵدار. ھەزاران نمونە لەسەر ئەوانە ھەیە کەدەیان ساڵە وێرانە نیشتمانێکی خۆیان جێھێشتوەو پێشکەوتوترین وڵاتیان کردۆتە نشینگەی خۆیان (نەک نیشتمانی خۆیان) کەچی ھەر دڵیان بۆ کوێرە دێیەکی وێرانە نیشتمانەکەی خۆیان لێئەداو کاریشی بۆئەکەن. بەڵکو سۆزیان بۆ خۆشەویستیو پیرۆزیی نیشتمانەکەیان زیاتر لەپەرەسەندندایە. مرۆڤ ھەر یەک نیشتمانی ھەیە نەک دو. ستالین کە وشکترین کۆمۆنستبو، لەنمایشێکا، لەبەر تیپی نیشتمانەکەی خۆی (جۆرجیا) ھەستایە سەر‌پێو کەوتە چەپڵەلێدان بۆیان! ئەوە لەپیرۆزییو خۆشەویتیی جۆرجیاوەبوە نەک تیپەکە، بەڵکو ئەو، پێشتر ئەندامانی ئەو تیپەی ھەر نەدیبو. کچە تێکۆشەری ناودار، دوڕیە محەمەد عەلی عەونی، لەمیسر لەدایکبوەو گەورەبوە، کەچی ھەر کوردستانی بەنیشتمانی خۆی ئەزانی وەک لەنوسینەکانیا دەرئەکەوێو وەک من ساڵی ١٩٦٢ لەڤیەنا دیومەو دوانومە. چەرچل ئەڵێ ئامادەم لەگەڵ شەیتان ھاوپەیمانی بکەم لەپێناوی نیشتمانەکەما.. کەواتە خۆشەویستیو پیرۆزیی نیشتمان دروستکەری ھەستو سۆزە نەک بەپێچەوانەوە. راستە بڕی خۆشەویستیی نیشتمان لەکەسێکەوە بۆکەسێکیتر جیاوازە، بەڵام ئەو پیرۆزییە، کەم یازۆر، بونی ھەر ھەیە. بێگومان لەناو ھەمو گشتێکیشدا، زۆڵەکو دەگمەن ھەیە کەئەوانە پێوانەیان لەسەرناکرێ.\nنوسینەکە،ھیچ بایەخێکی زانستیانەی نیەو پڕە لەدژیەکیو بەدرۆخستنەوەی خۆی، ئەگەر لەماڵپەڕی ھاوبیرانی کوردایەتیدا نەبوایە، ھەر باسیشم نەئەکرد!کۆتاییەکەشی بەشتێیەک ھێناوە کەناویناوە ھەڵبەست! راستییەکەش ئەوەیە: لەھەمو شت بچێ لەھەڵبەستناچێ. منیش بەم ھۆنراوەیە وەڵامی ھەڵبەستەکەی ئەدەمەوە:\nچ جۆرێ ماچ خۆشترینە؟\nتەڕو پاراو و شیرینە؟\nشیلەی شەکر ، یا ھەنگوینە؟\nسەری گۆنا؟ خاڵی رومەت؟ یا ناوچەوان؟\nسەرگۆی مەمک؟ لێو و زمان؟\nئەندامی روت؟ یا داپۆشراو؟\nبەردەسکەوێ، یا ببینرێ بە نیگای چاو؟\nزۆروزەبەن ؟ یاخود دەگمەن؟\nبە ھیچکامیان باوەڕمەکەن.\nبەئاسمانا مەلەیئەکرد کەژاوەکەم\nلەشی ئاڵایە پرچی خاوی ھەورو تەم\nبێ ترس و خەم\nماچی تەڕو پاراوی دەم.\nبە شارانی ماچبارانا\nبەناو شەپۆلی جوانانا\nھەزاران قۆناغم بڕی\nبلیتی شوێنی ناوازەم گەلێ کڕی\nلە ناوەندی گەورەشارا\nریزە بوکی شۆخی تەلار\nلەناو بەرگی سپیی بەورا\nپێیان لەسەر فەرشی گوڵزار\nدەمیان لەناو دەمی ھەورا\nتێرمژینی لێو و زمان\nئەچەرخێنێ بەرۆژانی بەھارستان.\nمەمکەکانی سنگی سەوزی نیاگارام\nلەبەر پرژی تاڤگەکانی\nئەم دەڤەرە بەھەشتێکەو مرۆڤ تیایا\nکەچی مەلی سرکی خۆزگەم\nبۆخۆشترین ماچی خاکی وڵاتەکەم.


بڕیارە نزیكەی 2 ملیۆن دۆز ڤاكسینی دژە كۆرۆنا بگاتە عێراق\nئەندامێكی لیژنەی تەندروستی و ژینگەی پەرلەمانی عێراق ئاشكرایكردووە، بڕیارە یەك ملیۆن و 600 هەزار دۆز ڤاكسینی دژە كۆرۆنا لە كۆتایی مانگی شوباتدا بگاتە عێراق.\nحەسەن خەڵاتی، ئەندامی لیژنەی تەندروستی و ژینگەی پەرلەمانی عێراق بە ڕۆژنامەی سەباحی ڕاگەیاندووە، لە كۆتایی مانگی شوباتی داهاتوو بڕیارە یەك ملیۆن و 600 هەزار دۆز ڤاكسینی دژە كۆرۆنا بگاتە عێراق.\nئەو پەرلەمانتارە ئەوەشی خستوەتەڕوو، وەزارەتی تەندروستیی عێراق لەڕێی ڕێكخراوی كۆڤاكسەوە ڕێككەوتووە بۆ ئەوەی 8 ملیۆن دۆزی ڤاكسینی دژە كۆرۆنا هاوردە بكات، بەڵام هێشتا ئەو بڕە لە ڤاكسینی ئەسترازێنیكا دیاری نەكراوە كە عێراق بە نیازە هاوردەی بكات.\nدواكەوتنی دەستخستنی ئەو ڤاكسینە بۆ هۆكاری لۆجستی و هونەری گەڕێندراوەتەوە، چونكە ڤاكسینەكەی كۆمپانیای ڤایزەر كە یەكەم ڕێككەوتنی لەگەڵدا كراوە پێویستی بە پلەیەكی گەرمای زۆر نزم هەیە بۆ ئەوەی بگوازرێتەوە.\nلای خۆشییەوە سەیف بەدر، وتەبێژی تەندروستیی عێراق ئاشكرایكردبوو، ڤاكسینی ڤایزەر لە چارەكی یەكەمی ئەمساڵدا دەگاتە عێراق.\nمیوانی بەرنامەكە "سوكایەتی" كرد و پێشكەشكارەكە دوورخرایەوە\nترەمپ دانیشتووانی چەندین ویلایەت تووشی كۆرۆنا دەكات\nئەو كۆبوونەوانەی بۆ هەڵمەتی بانگەشەی دۆناڵد ترەمپ كاندیدی كۆماریخوازەكان بۆ سەرۆكایەتیی ئەمریكا ڕێكخراون، ژمارەیەكی زۆر لە بەشداربووانیان تووشی…\nمالکی لەبارەی هێرشەكەی سەر ماڵی كازمی: ڕەتیدەکەینەوە و هێمنی بپارێزرێت\nنوری مالکی سەرۆکی هاوپەیمانیی دەوڵەتی یاسا سەرکۆنەی هێرشەکەی بەرەبەیانی ئەمڕۆی سەر ماڵی مستەفا کازمی دەکات و ڕایگەیاند، ئەو…\nڕێكخراوێكی نێودەوڵەتی حكومەتەكەی كازمی بە “پشتگوێخستن” تۆمەتباردەكات\nڕێكخراوی هیومان ڕایتس وۆچ داوا لە دەسەڵاتدارێتی عێراق دەكات پابەندی بەڵێنەكەی بێت دەربارەی دیاریكردنی شوێنی قوربانیانی بێسەروشوێنكردنی زۆرەملێ…


خه‌ونی سه‌ربه‌خۆیی کورده‌کان له هه‌موو کاتێک دوورتر ده‌نوێنێت/ ده‌یڤید گاردنر\nSeptember 5, 2016 - 8:13 PM\nکۆدی هه واڵ : 777051\nاکرێ به له‌به‌رچاوگرتنی پێکدادانه‌کانی باکووری سووریا به‌په‌له به‌و ده‌ره‌نجامه بگه‌یێن که گۆڕانکارییه خێراکانی ئه‌م مانگه- له‌وان یه‌که‌مین ئۆپراسیۆنی سه‌ربازی تورکیا له سووریا و یان یه‌کده‌نگی به‌هێزی ڕووسیا له‌گه‌ڵ ئێران- بتوانن گۆڕین له شه‌ڕێکی ناوخۆیی دروست بکه‌ن که زیاتر له پێنج ساڵ درێژه‌ی بووه به‌ڵام ڕه‌نگه ئه‌و گۆڕانکارییانه خاڵێکی وه‌رچه‌رخان بۆ کورده‌کانی سووریا و کورده‌کان بێت.\nابنا :له ماوه‌ی دوو ساڵی ڕابردوو که له‌و ساڵانه شه‌ڕڤانانی کوردی سووریا گه‌مارۆی داعش له کۆبانیان تێکشکاند و ناوچه‌کانیانیان له خه‌لافه‌تی سه‌رووسنووری ئه‌و گرووپه جیهادییه له ناوچه‌کانی دیکه‌ی سووریا و عێراق وه‌رگرته‌وه، ڕووداوێکی بێ وێنه له هه‌ڵاتنی هه‌تاوی کورده‌کان بووه. پارچه‌پارچه بوونی سووریا به دوای دابه‌شبوونی نافه‌رمی عێراق پاش هێرشی ئه‌مه‌ریکا له ساڵی 2003، دوورنواڕی گه‌یشتن به سه‌ربه‌خۆیی بۆ کورده‌کانی دروست کرد. له ئێستادا مومکینه ئه‌و ده‌رفه‌ته هێدی هێدی له‌ناو بچێت، چونکه کورده‌کان له ڕواڵه‌تدا زیاده‌له‌ڕاده باوه‌ڕیان به خۆیان هه‌یه.\nبه‌ڵام به دوای ئه‌وه‌ی که سه‌رهه‌ڵدانی داعش به شه‌ڕڤانانی کوردی سووریا و عێراق، که پاشه‌کشێیان به جیهادییه‌کان کردبوو، شه‌رعییه‌تی دا، ده‌نگی مه‌ترسی له ئه‌نقه‌ره زڕایه‌وه. ڕه‌جه‌ب ته‌ییب ئه‌ردۆغان، سه‌رۆک کۆماری تورکیا که بۆ کۆتایی هێنان به شه‌ڕی 30 ساڵه‌ی په‌که‌که هه‌وڵی بۆ ئاشتی له‌گه‌ڵ کورده‌کان ده‌دا، پاشگه‌ز بووه‌وه. پاش ئه‌وه‌ی که پارتی لایه‌نگری کوردی دیموکراتیکی گه‌لان (HDP) له هه‌ڵبژاردنه گشتییه‌کانی مانگی جوونی ساڵی 2015 سه‌رکه‌وتنێکی گرینگی وه‌ده‌ستهێنا، جه‌نابی ئه‌ردۆغان ورده ورده له‌گه‌ڵ ئه‌و پارته وه‌کوو به‌ره‌یه‌ک له په‌که‌که هه‌ڵسوکه‌وتی کرد.\nبه دوای چه‌ندین هێرشی داعش بۆ سه‌ر بنکه و باره‌گای کورده‌کان پێکدادانی نێوان هێزه ئه‌منییه‌کانی تورکیا و په‌که‌که له هاوینی ڕابردوو سه‌رله‌نوێ ده‌ستیپێکرده‌وه. په‌که‌که و HDP ده‌وڵه‌تیان به هاوده‌ستی له‌گه‌ڵ گرووپه جیهادییه‌کان تۆمه‌تبار کرد به‌ڵام په‌که‌که بێ باکانه هه‌وڵی دا بۆ ئه‌وه‌ی کۆنتڕۆڵکردنی کورده‌کان له‌سه‌ر سه‌رجه‌م شاره‌کانی باشووری ڕۆژهه‌ڵاتی تورکیا بسه‌پێنێت. په‌که‌که به‌و کارانه هه‌وڵی ده‌دا بۆ ئه‌وه‌ی ڕێگای پارتی ده‌سته‌خۆشکی خۆی درێژه بدات که له شه‌ڕی ناوخۆیی سووریا بۆ دروست کردنی ناوچه‌یه‌کی خۆبه‌ڕێوه‌به‌ر که‌ڵکیان وه‌رگرتبوو.\nله حاڵێکدا که جه‌نابی ئه‌ردۆغان له کارتی نه‌ته‌وه‌خوازی تورکی که‌ڵکی وه‌رگرت، ئاشکرا بوو که فه‌رمانده‌کانی په‌که‌که له باکووری عێراق له ئاگربڕ بۆ مه‌شقپێکردنی هێزه‌کان به شێوازێکی نوێ له شه‌ڕی ناو شاره‌کان که‌ڵکیان وه‌رگرتبوو. ئه‌و پێکدادانه باشووری ڕۆژهه‌ڵاتی تورکیای له‌خۆ گرته‌وه، کاریگه‌ری له‌سه‌ر هێزی HDP دانا و ده‌ستپێشخه‌ری به که‌سانی چه‌کدار دا.\nپێکدادانی نێوان هێزه به‌رهه‌ڵستکاره‌کانی پاڵپشتکراوی تورکیا و هێزه‌کانی ژێر سه‌رکردایه‌تی کورده‌کان ئامانجه سه‌ربازییه‌کانی واشنتۆنی له‌گه‌ڵ مه‌ترسی به‌ره‌وڕوو کردۆته‌وه.\nبه‌م حاڵه‌شه‌وه وێده‌چێت که پاش ئه‌وه‌ی که تورکیا فڕۆکه‌یه‌کی شه‌ڕکه‌ری هێزی ئاسمانی ڕووسیای له مانگی نۆڤێمبێر داخست، به‌خت هه‌روه‌ها یاوه‌ری کورده‌کان بێت. بۆ ماوه‌یه‌کی که‌م پارتی یه‌کێتی دیموکراتیک پشتیوانی مۆسکۆی وه‌ده‌ستهێنا. ئه‌و پشتیوانییه ئه‌وه‌نده بوو که ڤیلادیمیر پووتین سه‌رۆک کۆماری ڕووسیا حه‌زی ده‌کرد له‌و پشتیوانییه بۆ سزادانی دۆستی پێشووی خۆی جه‌نابی ئه‌ردۆغان که‌ڵک وه‌ربگرێت به‌ڵام ڕه‌نگه په‌که‌که/ PYD جارێکی دیکه زیاده له ڕاده متمانه‌یان به‌خۆ ببێت، چونکه جارێکی دیکه بارودۆخی شه‌ڕی سووریا گۆڕا.\nهێزه کوردییه‌کانی سووریا به به‌ره‌وپێشچوونی هێزه‌کانیان به‌ره‌و ڕۆژئاوای ڕووباری فرات، کردنه‌ئامانجی داعش له باکووری ڕۆژئاوای سووریا و هاوکات هه‌وڵ بۆ لکاندنی ناوچه‌کانی ژێر کۆنتڕۆڵیان له ڕۆژهه‌ڵات به کانتۆنی کوردنشینی عه‌فرین له ڕۆژئاوای سووریا، بوونه‌هۆی هاندان و ورووژاندنی تورکیا. هاوکات، جه‌نابی پووتین و ئه‌ردۆغان له‌گه‌ڵ یه‌کتر په‌یوه‌ندییه‌کانیان ده‌ستپێکرده‌وه. تورکیا له سنووری خۆی و به پشتیوانی ئه‌مریکا هێرشێکی له دژی شاری جرابلۆس که له‌ژێر کۆنتڕۆڵی داعش بوو، ئه‌نجام دا و واشنتۆن به هاوپه‌یمانانی کوردی سووری خۆی فه‌رمانی دا بۆ ئه‌وه‌ی به‌ره‌و ڕۆژهه‌ڵاتی ڕووباری فرات پاشه‌کشێ بکه‌ن.\nئه‌گه‌ری ئه‌وه له‌ئارادایه که هیچ یه‌ک له‌و ڕووداوانه مه‌یلی کورده‌کان بۆ ده‌ربازبوون له شڵه‌ژاوی ناوچه‌یی و گه‌یشتن به ئازادی و سه‌ربه‌خۆیی زیاتر نه‌کاته‌وه. ڕووسیا PYDی به ته‌نیا هێشتووه و دووباره ویلایه‌ته یه‌کگرتووه‌کان به‌ره‌و لای تورکیا ڕۆیشتووه، دروست به هه‌مان شێوه که جه‌نابی ئه‌ردۆغان په‌یوه‌ندی خۆی له‌گه‌ڵ ڕووسیا و ئێران به گه‌وره نیشان ده‌دات. گه‌رچی مومکینه سه‌رجه‌م ئه‌م ڕووداوانه کاتی و مه‌رجدار بن، به‌م حاڵه‌شه‌وه له ئه‌گه‌رێکدا که ڕووداوێکی زیاتر ڕوو بدات هیوای کورده‌کان له‌ناو ده‌چێت....


ڕۆژی هەینی و شەممەش مووچە دەدرێتدابەشكردنی مووچەی چەند شوێنێكی دیكە ڕاگەیەندرا – تۆڕی میدیایی خەڵک\n2019/08/07 - 8:06 PM\nبڕیارە تا ڕۆژی شەممە و پێش جەژنی قوربان دابەشكردنی مووچە بەردەوامبێت و سەرچاوەیەكی دارایی ڕایدەگەیەنێت، كە مووچەی دوو وەزارەت و چەند توێژێك دابەش دەكرێت.\nسەرچاوەیەك لە گەنجینەی سلێمانی بۆ (خەڵك) ئاشكرای كرد، كە سبەینێ پێنج شەممە مووچەی هەردوو وەزارەتی شەهیدان و كار و كاروباری كۆمەڵایەتی دابەش دەكرێت.\nڕاشیگەیاندووە، كە هەر سبەینێ مووچەی خاوەن پێداویستییە تایبەتەكان و كەسوكاری شەهیدان و ئەنفالكراوان و زیندانیانی سیاسی دابەش دەكرێت.\nلای خۆشیەوە، بەڕێوەبەرایەتی گشتی چاودێری و گەشەپێدانی كۆمەڵایەتی گەرمیان لە ڕاگەیەندراوێكدا ئاماژەی بەوەكردووە، بەبۆنەی پشووەكانی چەژنەوە لەڕۆژانی پشوودا مووچەی خاوەن پێداویستیە تایبەتیەكان دابەش دەكرێت.\nئاشكراشی كردووە، سبەینێ پێنج شەممە 8ی ئاب مووچەی خاوەن پێداویستیە تایبەتیەكان بەپێ ئەم خشتەیە دابەش دەكرێت:\n– ڕۆژی پێنج شەممە (٨/٨/٢٠١٩) وجبەی (1 و 2 و 3 و 4 و 5 و 6 و 7 و 8) مووچە وەردەگرن\n– ڕۆژی هەینی (٩/٨/٢٠١٩) وجبەی (٩) مووچە وەردەگرن.\n– ڕۆژی شەممە (١٠/٨/٢٠١٩) دوو مووچە دابەش دەكرێت.\nخاوەن پێداویستی تایبەتمووچه‌وارسی شەهیدانوەزارەتی كار و كاروباری كۆمەڵایەتی


نوێترین مۆبایلی ڤیڤۆ بڵاو كرایه‌وه\n:: PM:04:33:05/12/2019 \nكۆمپانیای ڤیڤۆ له پێشانگایه‌كی تایبه‌تدا مۆبایلی یو 20ی به دنیا ناساند، وه‌ك خۆی له‌باره‌ی ئه‌م مۆبایله‌وه گوتویه‌تی، یو 20 یه‌كێكه له مۆبایله خێراكان كه له‌كاتی كاركردندا خاوبوونه‌وه‌ی نییه.\nماڵپه‌ڕی"gadgets"ی ته‌كنه‌لۆجی بابه‌تێكی له‌باره‌ی به‌رهه‌مێكی تری ڤیڤۆ بڵاو كردووه‌ته‌وه و ئاماژه‌ی پێ داوه، كۆمپانیای ڤیڤۆ نوێترین مۆبایلی "یو 20"ی خسته بازاڕه‌كانه‌وه و له‌باره‌یه‌وه گوتی، ئه‌مڕۆ به‌رهه‌مێكی ترمان بڵاو كرده‌وه كه سیسته‌مێكی خێرامان تێدا به‌كارهێناوه و له‌كاتی كاركردندا خاوبوونه‌وه‌ی نییه، ئه‌مه‌یش وای كردووه ببیته یه‌كێك له مۆبایله به‌هێزه‌كان.\nڤیڤۆی نوێ سیستەمێکی خێرای بۆ دانراوە لەگەڵ پرۆسێسەرێکی بەهێز\nئه‌وه‌یش گوتراوه كه مۆبایله‌كه خاوه‌نی هێزێكی زۆره و به سیسته‌می سناپ دراگۆنی 675 كار ده‌كات كه ئه‌مه‌یش خێراییه‌كی له‌ڕاده‌به‌ده‌ری پێ به‌خشیوه. جگه له‌وه‌یش شاشه‌یه‌كه‌ی گه‌وره‌ی بۆ دانراوه كه 6.53 ئینجه و ڕوونییه‌كه‌یشی 1080 بۆ 2340 پیكسڵه. سه‌ره‌ڕای ئه‌مانه‌یش مۆبایله‌كه سێ كامێرای بۆ داده‌نرێت كه روونیان 46 مێگاپێكسڵه و وێنه‌ی ناوازه ده‌گرن، هه‌ر ئه‌مه‌یش وای كردووه له بازاڕه‌كاندا به 153 دۆلار بفرۆشرێت.\nگه‌نجینه‌یه‌كی له كێڵگه‌یه‌كی كشتوكاڵی دۆزییه‌وه


ناوەندی هاوکاریی حیزبەکانی کوردستانی ئێران ڕاگەیەندراوێکی بڵاو کردەوە\n12:43 - 12 خەزەڵوەر 2719\nکوردستان میدیا: ناوەندی هاوکاریی حیزبەکانی کوردستانی ئێران بە بۆنەی هەڵبژاردنی شارەکانی "سنە و سلێمانی" وەک دوو شاری داهێنەر لە بواری مۆسیقی و ئەدەبیات لە لایەن ڕێکخراوی فێرکاری، زانستی و کولتووریی نەتەوەیەکگرتووەکان، ناسراو بە "یوونیسکۆ"وە، ڕاگەیەندراوێکی بڵاو کردەوە.\n(UNESCO)، دوو شاری کوردستانی ئێران و کوردستانی باشووری لە ڕیزی ٦٦ شاری جیهان وەک "شارە داهێنەرەکان" هەڵبژارد.\nیوونیسکۆ شاری سنەی شۆڕشگێڕی کوردستانی ئێرانی وەک شاری داهێنەر لە بواری مۆسیقیدا هەڵبژاردووە. سنەی سەربەرز و خۆڕاگر، شاری داهێنانی هونەری مۆسیقی کە ئاوێتەی خەبات و مافخوازیی گەلەکەیەتی و هونەرمەندانێکی زۆری لە دڵی خۆیدا پەروەردە کردووە کە هەزاران ئۆگری هونەریی لێ هەڵکەوتووە و سیمایەکی بەرزی بە جێگە و پێگەی مۆسیقی و هەڵپەڕکێ و شانۆ بەخشیوە کە لە ژیانی دروونیی مرۆڤدا، پێوەندییەکی قووڵ بۆ مانابەخشین بە ژیانی شاد و زیندوویی بەردەوام، پێک دێنێت.\nناوەندی هاوکاریی حیزبەکانی کوردستانی ئێران ئەم دەسکەوتە و بەخشینی ئەم نازناوە بە هەموو خەڵکی خۆشەویستی شاری سنە و بە تایبەتی هونەرمەندانی ئەو شارە پیرۆزبایی دەڵێت. گومان لەوەدا نییە کە بەرەنگاری و هونەری بەرەنگاری بەشێکی سەرەکیی هونەری مۆسیقای شاری سنە و هونەرمەندە بەڕێزەکانی بوونە هۆی ئەوە کە هونەرمەندانی زۆر بەرچاو لەو شارە و هەموو گوندەکانی کوردستان لە ڕیزی کاریگەریی خەباتی نەتەوەکەماندا، بۆ دەستەبەرکردنی مافەکانیان ببن و هەن.\nهیواخوازین و دڵنیاشین کە هونەرمەندانی دڵسۆز و بەهەڵوێستی ئەو شارە لەم دەسکەوتە جیهانییە کە دەرفەتێکی گەورە بۆ ئەم شارە دەرەخسێنێت، بۆ ناساندنی هەرچی زۆرتری ماف و داواکارییەکانی گەلەکەمان کەڵک وەردەگرن.\nهاوکات لەگەڵ شاری سنە کە وەک شاری داهێنەر لە بواری مۆسیقی ناسێندراوە، شاری سلێمانی، پێته‌ختی ڕۆشنبیریی هەرێمی کوردستانی عێراقیش وەک شاری "داهێنەری ئەدەبی" لە لایەن ڕێکخراوی یوونیسکۆوە دەستنیشان کراوە.\nشاری هەڵمەت و قوربانی، شاری شاعیران و ئەدیبان و ڕۆشنبیران هەموو کات لە پێشەوەی داهێنانی ئەدەبیدا بووە و گەلێک ئەدیبی گەورەی بە کورد و جیهان ناساندووە.\nشارەکانی سنە و سلێمانی، وەک دوو شاری دەستەخوشکی کورد ئەمڕۆ لە ئاسمانی هونەر و ئەدەبی جیهانیدا پێگەیەکیان بۆ خۆیان دەستەبەر کردووە.\nدەستنیشانکردنی ئەم دوو شارە بەو نازناوانە دەرخەری هونەردۆستی و هونەرمەندی و ئەدەب و داهێنان لە لای نەتەوەی کورد و پێگەی هونەر و ئەدەبیات لە لای ئەم گەلەیە.\nجارێکی دیکە ئەم دەسکەوتە بە هەموو گەلی کورد و شارۆمەندانی شارەکانی سنە و سلێمانی و بە تایبەتی هونەرمەندان و ئەدیبانی ئەو شارانە پیرۆزبایی دەڵێین و هیوای بەردەوامی و سەرکەوتن و دەسکەوتی زیاتریان بۆ دەخوازین.


سوپاسنامە و قەدردانی بنەماڵەی کۆچکردوو کاک سەید قادر حوسێنی !\nهەر وەک هەموو لایەک ئاگادار بووین،،لە برواری 04.12.2014 دا گەورەی بنەمالەمان (سەید قادر حوسەینی) کۆچی دوایی کرد. پەیامی هاودەردی و هاوخەمیەکانتان گەیشت،بێ گومان سوکنایی پێ بەخشین و بوو بە مایەی وزە بۆ ڕۆژانی دوای ئەو کۆستە گەورەیە.\nیه‌كێك له دژوارییه‌كانی نه‌وه‌ی ئێمه دووركه‌وتنه‌وه له دایك و بابمانه، كه به هیچ رێگایه‌ك قه‌ره‌بوو ناكرێته‌وه. دووركه‌وتنه‌وه له نیشتمان و به تایبه‌ت له ئازیزان و تێپه‌ڕینی چاره‌گه سه‌ده‌یه‌ك، هه‌ڵگری خه‌م و ژانی تایبه‌ت به خۆیانن. ئێمه به تێڕوانینی لاوه‌تی و بۆ ڕوناکی له داهاتوو دا لە شار ده‌ركه‌وتین و به باوه‌ر به دوارۆژی گه‌له‌كه‌مان له نیشتمانیش دووركه‌وتینه‌وه. كاتی گه‌ڕانه‌وه مان بۆ شار هێشتاش ناڕوونه و زۆر كه‌س له ئازیزانی ئێمه به داخه‌وه هه‌تا گه‌ڕانه‌وه‌ی ئێمه كۆچی یه‌كجاری ده‌كه‌ن.\nهەر بەو بۆنەوە سپاسی تەک بە تەکی ئەو خۆشەویستانەی چ لە مراسمی بە خاک سپاردن و چ لە ماوەی ڕۆژانی پرسەکە دا لە شاری سەردەشت و وولاتانی نۆروێژ و ئینگلیس لە نزیکەوە لە گەلمان بوون و هەموو زەحمەتەکانیان لە سەر شانی خۆیان دانا .\nسپاسی یەکە بە یەکەی هەمووی ئەوانە کە لە ڕێگای دوور و نزیکەوە زەحمەتی هاتنیان بۆ لای ئێمە کێشا.\nسپاس لەو خۆشەویستانەی لە ڕێگای تەلەفون و پەیام و نوسینی کامێنت هاودەردیان لە گەل کردین.\nئەو کۆستە زۆر گەورە بوو بۆ بنەمالەکەمان ،،بەلام هاودەردیەکانتان له غه‌م وپه‌ژاره‌ی ئێمەی که‌م کرده‌وه‌و ئۆقره‌یی پێ بەخشین ،هه‌تا که‌سانی وه‌ک ئێوە شه‌ریکی خه‌م و ماته‌مینی ئێمە بن هیزو توانامان له‌که‌می نادات و وزەی زیاتر بە ژیانمان دەبەخشێ. تکایه به‌م بۆنه‌وه رێزو ئه‌مه‌گداری وپێزانینی ئێمە قبوول بفه‌رموون.\nگیانی كۆچكردووانمان شاد و یاد و ناویان هەمیشە بەرز.\nبە نوێنەرایەتی بنەمالەی حوسەینی


ماڵپەری فیردەوس | سوڕەتی مەککی چییە ، وە سوڕەتی مەدەنی چییە ؟\nسەردێری پرسیار:سوڕەتی مەککی چییە ، وە سوڕەتی مەدەنی چییە ؟\nبەرواری دانان :2019-01-13 کۆدی پرسیار:980\nپرسیار : سوڕەتی مەککی چییە ، وە سوڕەتی مەدەنی چییە ؟\nوەلام : زانایان ڕەحمەتی خوایان لێ بێت قورئانیان دابەش کردووە بۆ مەککی و مەدەنی ، ھەروەھا جیاوازی ھەیە لە نێوان زانایان سەبارەت بە مەککی و مەدەنی سێ وتە ھەیە :\nیەکەم : ھەندێک زانا دەلێن : أن المكية مانزل بمکة ، و المدنية ما نزل بالمدينة .\nواتە : مەککی ئەوەیە کە لە مەککە دابەزی بێت ، مەدەنیش ئەوەیە کە لە مەدینە دابەزی بێت .\nدووەم : ھەندێک زانا دەلێن : أن المكية ما نزل قبل الهجرة ، و إن كان بالمدينة ، و المدنية ما نزل بعد الهجرة و إن كان بمكة .\nواتە : مەککی ئەوەی پێش کۆچ کردن دابەزی بێت ئەگەر لە مەدینەش دابەزی بێت مەککیە ، وە مەدەنی ئەوەی دوای کۆچ کردن دابەزی بێت ئەوە مەدەنییە ئەگەر لە مەککەش دابەزی بێت .\nوتەی سێیەم : ھەندێک زانا دەلێن : أن المکیة ما وقع خطابا لأهل مكة ، و المدنية ما وقع خطابا لأهل المدينة .\nواتە : مەککی ئەوەی باسی خەلکی مەککە بکات و فەرمان و ڕێگرییەکان بۆ ئەوان بێت ئەوە مەککیە ، بەلام ئەوەی باسی خەلکی مەدینە بکات و فەرمان و ڕێگرییەکان بۆ ئەوان بێت ئەوە مەدەنییە .\nوتەی ڕاست وتەی دووەمە کە مەککی ئەوەی بۆ پێغەمبەر سەلامی خوای لێ بێت دابەزیووە پێش ئەوەی کۆچ بکات بۆ مەدینە ئەوە مەککیە ، بەلام ئەوەی بۆ پێغەمبەر دابەزیووە پاش کۆچ کردن بۆ مەدینە ئەوە مەدەنییە ئەگەر لە دوای کۆچ کردن لە شاری مەککەش دابەزی بێت ، سورەت المائدە مەدەنییە کەچی بۆ پێغەمبەر سەلامی خوای لێ بێت دابەزیووە لە حەجی ماڵئاوایی لە عەرەفە .\nعومەڕ خوا لێی ڕازی بێت دەفەرمووێت : ئایەتی " الیوم أکملت لکم دینکم ..... " ئێمە زانیمان لە چ ڕۆژێکدا وە لە چ شوێنێک ئەم ئایەتە دابەزی بۆ پێغەمبەر سەلامی خوای لێ بێت ، بۆ پێغەمبەر دابەزی بە پێوە وەستا بوو لە عەرەفە ، وە ڕۆژی جومعە بوو . رواە البخاری (٤٥) ، مسلم (٣٠١٥) .


بەیاننامەی کۆتایی کۆنفرانسی شەشەمی پارتی سەربەستیی کوردستان. و هەڵسەنگاندنێک بۆ بارد\nیه‌ک شه‌مه 24 خه‌رمانان 2719\nبەیاننامەی کۆتایی کۆنفرانسی شەشەمی پارتی سەربەستیی کوردستان. و هەڵسەنگاندنێک بۆ باردۆخی ئەمرۆیی کوردستان و ئاڵۆزییەکانی ناوچەکە، لە نێوان ئەمریکا و ئێران.\nڕۆژانی ١٥ و ١٦ ی مانگی مەی ٢٠١٩ کۆنفرانسی ڕاوێژکردن لەگەڵ گشت ئەندامانی سەرکردایەتی و کادیر و بەرپرسانی پارتی سەربەستیی کوردستان، لە دەرەو ەو ناوخۆی کوردستان، لە ژیر ناوی کۆنفرانسی ژمارە ٦ی، پ س ک. هەڵسەنگاندنێکی گشتی لە سەر ڕووداوە چاوەروانکراوەکانی نێوان ئەمریکاو و ئێران، و هەڵسەنگاندنی دۆزی ئەمرۆی ماڵی کورد لەم خاڵانەی خوارەوە بەرێوەچوو.\nخاڵێ یەکەم - ئایا سیاسەتی پ س ک، لەم کاتەدا چۆن بێت، لە بەرەی ئەمریکادا بێت، یا لە سەر ئەم ئاڵۆزییانە بێلایەن بێت، و چاوەرێی ئاکامەکانی بکات.\nلە پاش شرۆڤەکردنێکی زۆر و گۆرینەوەی بیروبۆچوونەکان، هەڵسەنگاندنێکی زانستییانەی مێژووی هاتنی ئەمریکا بۆ ناوچەکانی ڕۆژهەڵاتی ناڤین ولە بەرچاوکگرتنی بەرژەوەندییەکانی ئەو وڵاتە لە ناوچەکان و لە شەرەکان. بە دەنگی زۆرینە لە سەر ئەو بروایەبوون، کە پارتی سەربەستیی کوردستان، وەک دەنگی سەربەخۆییخوازانی رۆژهەڵاتی کوردستان، لە سەرەتای پرۆسەکەوە بەشداری هەبێت. بۆ ئەوەی تەنیا بۆچوونی حیزبەکانی فیدراڵیخواز بە نۆێنەرایەتی گشت ڕۆژهەڵاتی کوردستان وەرنەگیرێت، بۆ چوون و ئایدیای لایەنەکانی دیکەی کوردستانی! بە تایبەت سەربەخۆییخوازان دیار بێت.\nخاڵی دووەم: هەڵسەنگاندێک لە سەر هەڵومەرجی لاوازی یەکریزی ماڵی کورد لە رۆژهەڵاتی کوردستان.\nلەو خاڵەدا کە زۆرترین شرۆڤەی لە سەرکرا، هەڵسەنگاندنێکی سەردەمیانەی بۆکرا.\nباس لە سەر ئەوە کرا، کە ئەوەی ئیستا لە ئارادایە بە ناوی ناوەندی هاوکاریی. ئەو ناوەندە تەنیا لە٤ حیزبدا دروستبووە، کە ئەو چوارە زادە ( لە دایکبووی ) ٢حیزبی دیمۆکرات و کۆمەڵەن. کۆنفرانس لەو باوەردا بوو کە پێویستە بە دیالۆگ و دیدار کاری زیاتر بکرێت بۆ ئەوەی دەرگای ئەو ناوەندە وەک بەرەیەکی سەرتاسەری بە رووی هەموو لایەنە سیاسی و شۆرشگێرەکاندا بکرێتەوە.\nبۆچوونی پەسەندکراوی کۆنفرانس بە دەنگی زۆرینە ئەوە بوو: کە پارتی سەربەستیی کوردستان، دوور لە ئایدیای جیاوازی لەگەڵ لایەنەکانی دیکەی کوردستانی، بناغەی دۆستایەتی لە جاران بە هێزتر بکات. و دیالۆگ و دیداری لەگەڵ لایەنەکان دەست پێبکاتەوە، و هەوڵبدات کە بەرەیەکی بە هێزی گشتی بۆ پارت و لایەنەکان دروست ببێت. کە هیچ ئایدولۆژیاییەکی یەک لایەن و ٢ لایەنەی تێدا زال نەبێت، نموونەش وەک بەرەی کوردستانی لایەنەکانی باشور بێت، کەچەند مانگ پێش ڕاپەرینەکانی باشوری کوردستان، نۆێکرایەوە.\nخاڵی سێیەم: لە سەر خۆ ئامادەکردنی زیاتری پ س ک بۆ ئەگەرەکان.\nئەندامانی کۆنفرانس بە ورردی باسیان لە سەر ئەگەری ڕوودانی شەر و گرژی لە نێوان ئەمریکا و ئیران کرد، و لەوێدا چۆنییەتی ئامادەیی پارتەکەمان بۆ ئەو کاتانە و بە هێزکردنی ڕێکخستنەکان، باس لە سەر گرێدانی کۆنگرەی سێیەمی پارتی سەربەستیی کوردستان کرا، کە ئایا لە کاتی زەروردا کۆنگرەی ئاوارتا ( کۆنگرەی نا ئاسایی) بگیرێت. یا هەر بریار لە سەر بەستنی کۆنگرەی فەرمی لە نێوان پاییز و زستانی ئەمساڵدا بدرێت. پاش لێکدانەوە و تاوتۆێیەکی زۆر لەو بوارەدا: بەشدارانی کۆنفرانس، ئەنجوومەنی سەرکردایەتیان ڕاسپارد، کە ئەوان بە هەڵسەنگاندنی هەلومەرجەکە لە بواری سیاسی و گرژییەکانی ناوچەو، و ئامادەکاری تەداروک بۆ کۆنگرە، تا پلۆنۆمی داهاتوو لە کۆبوونەوەی خوایاندا، بریاری کۆتایی لە سەر بدەن.\nخاڵی چوارەم: باسێکی گشتی لە سەر پێوەندییە گشتییەکانی پ س ک لە ئاست جیهان و کوردستان.\nلەو بوارەدا عارف باوەجانی سەرۆکی گشتی، ئاماژەی بە هیندێک پێوەندی ڕابوردوو ئیستای کرد، و باس لە سەر نٶێکردنەوەی هیندێک لە پێوەندییە گرنگەکان کرایەوە. کە سەرۆکایەتی پ س ک لە گەشتێکی ٢ مانگیدا سەردانی زۆربەی ڕێکخراوە گرنگەکانی جیهانی بکات.\nهەروەها کۆنفرانس دووبارە پێداگری لە سەر ئەوە کرد و بریاری ئەوەیدا کە پارتیمان وەک پرینسیپی هەمیشەیی خۆی، دەبێت پێوەندییەکانی لەگەڵ لایەنەکانی کوردستانی بە گشتی، و رۆژهەلاتی کوردستان بە تایبەت و وڵاتانی خاوەن بریاری جیهانی بە هێزتر بکاتەوە.\n٢٧ی بانەمەر ( گوولان) ی ٢٧١٩ی کوردی. بەرامبەر بە ١٧ /٥/٢٠١٩ی زاینی.\nڕێکه‌و 2019-05-17 14:31:17


دوو ژنە – Knwe.org\nسەرەکی » وتار » د.عیزه‌دین مسته‌فا » دوو ژنە\nلەو کتێبانەی کە نووسیومن و ئێستا لەژێر چاپدان کتێبێکی کوردی یە بەناونیشانی ( باوکم ، کۆمەڵێ یادگار) و کۆمەڵێ لە ڕاو بۆچوونەکانی باوکمم تێدا بڵاوکردۆتەوە. بەڵام لام چاکە کە ئەو لاپەڕەیەی لە بابەت بیری ئەوەوە بەرامبەر بە دوو ژنە ئێستا لەم کونجەدا بڵاوبکەمەوە، چونکە لە بارەی قسەی ئێستای ڕۆژە و لەوە دەترسم کە کتێبەکە دووا بکەوێت.\nلەو لاپەڕەیەدا نووسیومە:\nباوکم باوەڕی وابوو کە دوو ژنە لە ئیسلامدا نی یە. ئیتر خۆی وەکو شافیعی و جاروبار ئیقتیداکەر بە مەزهەبی حەنەفی باوەڕی وابوو، یا بۆچوونەکەی فراوانتر بوو. وەکو باسم کردووە نووسینەکانی باوکم زۆریان سووتان. بەڵام کەمێکم لەباس و بەڵگەی ئەو یەک ژنی یەی لەبیرماوە.\nدەیفەرموو: لە مەزهەبی ئێمەدا – دەبێ بۆ ژنی دووەم هێنان، ژنی یەکەم ڕازی بێ، زۆرکاتیش لە حالێکدا ژنی یەکەم منداڵی نەبێ، یا نابێ، ئەوسا مێردەکە دەیەوێ ژنی دووەم بێنێ.\nهەرگیز ژنی یەکەم لەکانی دڵەوە ڕازی نی یە و بە ئەمری خوای دەزانێ، بەڵام لە ترسی وازلێ هێنان دەڵێ: ڕازیم. هەندێ جاریش خۆی دەچێ یەکێک بۆ مێردەکەی دەدۆزێتەوە، کەسێکی ئەوتۆ کە لەگەل خۆیدا بگونجێ.\nلێرەدا دەبێ بڵێم: لە هەندێ سەرچاوەی زانستی تازەدا دیوومە: کە مناڵ نەبوون لە پیاوەوەیە و رەنگە باری ئەو پیاوە بگۆڕی و پاش ماوەیەک منداڵی ببێ. بەڵام ئەم لاپەڕەیەش دەچێتە سەر تۆماری ( زوڵم کردن لە ژن) کە ئێستا زۆر باوە.\nبەڵام درەنگ منداڵ بوونیش هەیە: ئەوەتا لە قورئانی پیرۆزدا باسی حەزرەتی زەکەریای پێغەمبەر دەکرێ کە خوا لەتەمەنی پیریدا و پاش ئەوەش کە خێزانی بە زڕ دانراوە، خوا حەزرەتی ( یەحیا) ی پێ بەخشیوە، کەهەر لە منداڵیدا بە پێغەمبەر ناسراوە: ( و آتیناه صبیا)\nئەمەی کردم بە کەرەسەی ئەم کونجە، بۆ بەرگری یە لە ژنی ( ئێستا) زوڵم لێکراو، ئەمەش کە باوکم باسی کردووە، بە مەزهەبی شافیعی و ئیقتیدا بە حەنەفی ( کوردە) –\nبەڵام لای شیعە ( دیارە بە کوردەکانیشەوە) بێجگە لە چوار ژن ، کە لە ئیسلامدا جائیزە- زەواجی ( متعه) ش هەیە کە کورد ( سیغە) ی پێ دەڵێن- کە بۆ ماوەیەکی کەمە و لە لای ئەوان جائیزە .\nئەمەم لەبەرئەوە نووسی : کە چونکە ڕای مەلایەکی زانا و گەورەی کوردە- با باوکیشم بێ ، ئەگینا من توخن کەوتنی باوەڕ و ئاین کەوتن- بۆ خۆم بە رێگە پێدراو نازانم.\nتکایە کە مەلا بەرێز و خۆشەویستەکانمان لێم ببورن و کاک ( ئەردەڵان) یش لێم ببورێ کە ئەم کونجەم کورتە.


ئەختەمار، نیشتمانی یەکەمی پشیلە چاو رەنگاوڕەنگەکانی وان – پەڕە 2 – Knwe.org\nسەرەکی » ئاراستە » ئەختەمار، نیشتمانی یەکەمی پشیلە چاو رەنگاوڕەنگەکانی وانپەڕە 2\nئەختەمار، نیشتمانی یەکەمی پشیلە چاو رەنگاوڕەنگەکانی وان\nبەزمانی کوردی ئەختەمار و بە زمانی ئەرمەنیش ئەهتەمارە، هەڵکەوتەی جوگرافی ئەختەمار دەکەوێتە دورگەیەکی بچکۆلانەی دەریاچەی وان کە پانتاییەکەی 0.7 کلیۆمەتر دووجایە و 3 کیلۆمەتر لە کەناری دەریاچەکەوە دوورە و 80 مەتر بەرزە لەسەر ئاستی دەریاچەکە و 45 کیلۆمەتریش لە ناوەندی شاری وانەوە دوورە. لە ساڵی 908 بۆ 1021ی زایینی (هەندێک سەرچاوەی تر ئاماژە بۆ ساڵی 915 بۆ 920ی زاینی دەکەن) لەلایەن یەک لە پاشا ئەرمەنێکانەوە بەناوی (گاگیک ئارتسرونی Gagik Apumrvan Artsruni) کڵێسایەکی لەسەر دوورگەی ئەختەمار دروستکردووە بە ناوی کڵێسای خاچی پیرۆز. هەروەها جێگەی حەوانەوەی (گاگیک) خۆیشی بووە. کڵێسایەکی ئۆرتۆدۆکسی بووە و دواجار لەلایەن کاتۆلیکەکانەوە لەساڵی 1116 تا ساڵی 1895 رێورەسمی ئاینی خۆیانیان تێدا ئەنجام داوە و هەر لە هەمان ساڵیشدا کۆچی دواییی دواهەمین قەشەیان بووە. واتا ساڵی 1895 کۆتا ساڵی کاتۆلیکەکان بووە لە کڵێسای خاچی بیرۆز. ئەم کڵێسایەش بەدەر نەبووە لە وێرانکردن و خاپورکردن لەلایەن سوپای عوسمانییەکانەوە. ساڵی 1915 لە سەردەمی جینۆسایدی ئەرمەنییەکاندا سەرجەم قەشە و کەشیشەکانی کڵێساکە دەکوژرێت و لە 10-8-1916 لەلایەن سوپای عوسمانییەوە بەتەواوەتی داگیر دەکرێت و دەسوتێنرێت.\nساڵی 1950 لەلایەن حکومەتی تورکیاوە بریاری تەختکردنی دەدرێت و لە ساڵی 1951 بۆ یەکەمجار رۆماننووسی گەورەی کورد یەشار کەمال سەردانی ئەختەمار دەکات و بەو پیلانەی حکومەتی تورکیا دەزانێت. دوای هەوڵ و کۆششێکی زۆر و پەیوەندیکردن بەدەیان دەزگا و رۆژنامە و لایەنەپەیوەندیدارەکانەوە رێگری لە تەختکردنی دەگرێت و بریارەکەی حکومەتی ئەو دەمەی تورکیا رادەگێریت. تاکۆتایی پەنجاکانی سەدەی بیست لەلایەن سوپاسی تورکیاوە بەکار هاتووە بۆ راهێنان و کاری سەربازی و لە ئێستاشدا مۆزەخانەیە.\nلە کڵێساکەدا وێنە و نەخشی زۆر جوان کێشراوە بە شیوازێکی هونەری سەرسوڕهێنەر لە دیوارەکانی دەرەوەی کڵێساکە، تێکستەکانی ئینجیل و بەسەرهاتەکانی ئادام و حەوا و یونس و نەهەنگ و پەیامبەر داود نوسراوە و دەبێنرێت.\nپەیوەندیی ئەختەمار و\nچەند سەدەیەک بەر لە ئێستا بۆ یەکەمجار پشیلە سپییەکانی وان لە کەنارەکانی ئەختەمار و دەریاچەی وان بینراون. تا ئەم ساتە وەختە هیچ لێکۆلینەوەیەک دەری نەخستووە و روون نییە لە سەرەتادا لە کەیەوە بینراون بە بڕوای خەڵکی شاری وان مێژووی پشیلە سپییەکانی وان دەگەرێنەوە بۆ سەردەمی پێغەمبەر (نوح) کە لە نزیک ئەو دەڤەرە کەشتییەکەی لە دوای زریان و باوبۆرانێکی زۆر لەچیای ئاڕاڕات لەنگەری گرتووە و بە وشکانی گەیشتوون. هەر بۆیە لەلای کوردەکان بە پشیلەکانی (نوح)یش ناو دەبرێت! هۆکاری مەلەوانیی پشیلەکانیش دەگەڕێنەوە بۆ هەمان سەرگوزشتە و چیرۆک.\nهەندیک لە سەرچاوەکان بڕوایان وایە مێژووی پشیلە سپییەکان و زێدی یەکەمیان 10 هەزار ساڵ بەر لە ئێستای باشووری ئەفریکا بووبێت! بەپێی لێکۆڵینەوەکان هەندێک لە جینەکانی رەنگی سپیی پشیلەکان دەگەڕێتەوە بۆ پشیلە کێوییەکانی باشووری ئەفریکا. بەڵام سەبارەت بە ڕەنگی سپیی پشیلەکانی وان هیچ بەڵگەیەکیان بەدەستەوە نییە بیسەلمێنیت کە ئایا بەتەواوی لەکوێوە هاتوون.\nلەساڵی 1992 لە لێکۆلێنەوەیەکی تر و لە ئاکامی پشکنینەکاندا گەیشتنە ئەو بڕوایەی پشیلە سپییەکانی وان ڵاندکەت (Land Cat) بن. واتا زێدی یەکەمی پشیلەکانی وان هەر لە وانەوەیە و لە هیچ شوێنکی جیهاندا بوونیان نەبووە و نییە. هەر هەمان تیمی پشکنەر چەند پشیلەیەکی کێوییان دۆزیوەتەوە لە کەنارەکانی دەریاچەی وان کە لە سروشت و زێدی خۆیاندا دوور لە مرۆڤ ژیاون! ئەمەش بۆ تورکەکان جێگەی نیگەرانی بووە کە زێدی پشیلەکان وان کوردستان بێت و رەسەنایەتی مۆرکی کوردستانیی هەبێت. هەر بۆیە لەلایەن جەندەرمە و سوپای تورکیاوە کەوتنە بەر شاڵاوی قڕکردنیان و بە هەزاران پشیلەی سپیان لەوان کوشت. هەندێک لە میدیاکان و بەتایبەت رێکخراوی (SOS) سۆسی دۆسلدۆرفی ئەڵمانی سوپای تورکیای تاوانبار کرد بە کوشتنی 200 پشیلە لە پشیلە سپییەکانی وان. سوپای تورکیاش رەتی کردۆتەوە کە ئەوان کاریکی وەهایان کردبێت! بەڵکو خۆیان مردوون! دواجار زانکۆی (Yüzüncü Yıl University) لە شاری وان ناوەندێکی تایبەتی بە لێکۆلینەوە لەسەر پشیلەکانی وان دامەزراند. لەساڵی 2006دا هەمان زانکۆ بەشێکی تایبەتی کردەوە بۆ پەروەردەکردنی پشیلەکان و زیاتر لە 100 پشیلەی تێدایە و رۆژانە گەشتیار و خەڵکی ناوچەکە دەتوانن لە نزیکەوە سەردانی ئەو بەشە بکەن و بە پێدانی بڕە پارەیەکی کەم بیان بینن.\nچۆنێتی گەیشتنی پشیلەکانی وان بۆ ئەرووپا\nلەساڵی 1952 بۆ یەکەمجار لەلایەن دوو ژنە گەشتیاری بەریتانی کە لە گەشتەکەیاندا پشیلە سپییەکانی وانیان بینی بوو. بۆیە بڕیار ئەدەن لەگەڵ خۆیاندا دوو پشیلە بهێنەوە بۆ بەریتانیا. دەنا بەر لەم مێژووە لە ئەوروپادا بوونی نەبووە و نەناسراوە. لەدوای ئەوەی لە ئەورپادا ناسرا، خواستێکی زۆری لەسەر دروست بوو لەلایەن ئەورپییەکانەوە و تا ئەم ساتەوەختەش بە جوانترین و زیرەکترین و گرانترن پشیلەی ئەوروپا دا دەنرێت.\nتایبەتمەندێکانی پشیلە سپییەکانی وان\nهەڵبەت تایبەتمەندی پشیلەکانی وان زۆرە و لێرەدا ئاماژە بە هەندێکی دەکەین.\n• لە جیهاندا بە پشیلە مەلەوانەکە ناسراوە! کە پێچەوانەی هەموو پشیەلەکانی دنیایە و دەتوانێت مەلەبکات و زۆر حەز بە ئاو دەکات.\n• جگە لەوە رەنگی چاوەکانیان شینە یان سەوزێکی کاڵە. یاخود چاوێکی شینە و ئەوی تریان سەوز. کە ئەمەش تەنها لە پشیلەکانی واندا دەبێنریت و هەیە.\n• ڕەنگی زۆربەی زۆری پشیلەکانی وان سپییە. هەندێکیان نێوان و پشتی گوێچکە و کلکیان کەستانەییی قاوەیی باو و خەت خەتە.\n• بەدەگمەن لەسەر زەوی دەیان بینی بڕۆن. هەمیشە حەزیان لەبەرزییە و بە بەرزییەوەن. خۆ ئەگەر شوێنیکی بەرزیان دەست نەکەویت بە ناچاری دەچنە سەر دەرگاکان.\nناسینەوە و فۆرمی پشیلەکانی وان\nرەنگی سپییە و چاوەکانی رەنگاو ڕەنگە یان هەر دوو چاوی شین یان سەوزە وەک لەسەرەوە ئەماژەم پێکردوە. گوێچکەکانی زل و نێوچەوانی پانە. لە نێوان گوێچکەکانی چاڵێکی نیمچە قوڵ درێژ دەبێتەوە تاسەر لووتی، لووتی کورت و بەرزە. جەستە و بازووی بەهێز و ماسولکەدارە. قاچەکانی بەرزە و کلکی هێندەی جەستەی خۆی دەبێت و بۆ مەلەکردن سودی لێ وەردەگرێت. لە هاویندا مووەکانی کورت و لە زستاندا دڕێژ و قورس و نەرمە. لە تەمەنی 3 ساڵیدا تەواو گەورە دەبن و دەبنە پشیلەی تەواو. چاوەکانی گەورە و زیت و وریایە. دەنگیان نەرم و نزمە هەندێک جار دەنگیان لە دەنگی بەرخ دەچێت و ناناسرێنەوە!\nگوربەکانیان کێشیان لە نێوان 10 بۆ 20 کیلۆیە. مێکانیان 7 بۆ 12 کیلۆیە.\nتەمەنیان لە نێوان 12 بۆ 14 ساڵە.\nجگە لە جوانییەکەیان پشلەیەکی چالاک و زیرەکە. بازی بەرز و خێرایە. لەگەڵ مرۆڤدا زوو رادێت و منداڵی خۆش دەوێت. بە تۆپێک یان پارچە پەڕۆیەک کاتێکی زۆر یاری دەکات و ماندوو نابێت. حەز بە باران زۆر دەکات. لەگەڵ سەگدا زوو دەبێت بە هاورێ! و رکی زۆری لە دەنگی بەرز و بۆنی پارفۆمە!\nدواجار دەمەوێت بڵیم زێدی یەکەمی پشیلە سپییەکانی وان کوردستانە. توخمی کوردستانییەو لە رۆژهەڵاتی ناوەڕاست بە کۆنترین توخمی پشیلە و لە جیهانیشدا بە جوانترین پشیلە هەژمار دەکرێت